Агросектор 26 октябр 2021 205\nСабзининг шифобахш хусусиятлари қадимдан маълум. Мунтазам истеъмол қилиш билан олимлар кўп одамлар юрак-қон томир ва овқат ҳазм қилиш саломатлигини яхшилаганлигини кузатишди. Сабзи таркибида К1 витамини суяк минерал зичлигини оширади ва қон тамирларидаги қон қуйилишининг олдини олади. Бу шуни англатадики, сабзи остеопорознинг олдини олади ва кўришни яхшилаш учун фойдалидир.\nБиз қуйида сабзи етиштириш учун зарур бўлган маълумотларни тавсия қиламиз.\nЭкиш учун тавсия этиладиган навлар – "Эртапишар мушак – 195", "Нурли – 70", "Ўртапишар Мирзои сариқ – 304", "Мирзои қизил – 228", "Нант – 4", "Шантанэ – 2461", "Зийнатли", "Фаровон".\nУруғ танлаш. Экиладиган уруғ тоза, юқори унувчан, касалликлардан ҳоли, бутун (синмаган), вазндор бўлиши зарур. Уруғлар бошқа ўсимликлар уруғлари ва аралашмаларидан тозаланади.\nЕр тайёрлаш. Томорқа ўтмишдош экин қолдиқлари ва бегона ўтлардан сифатли қилиб тозаланади. Тупроқ 20 – 25 см чуқурликда юмшатилади, йирик кесаклар майдаланиб, яхшилаб текисланади ва суғориш эгатлари олинади.\nЭкиш муддати ва чизмаси. Мамлакатимизнинг жанубий вилоятларида баҳорги сабзи уруғи 15 – 28 февралда, ёзгиси 1 – 15 август, тўқсонбости 15 – 30 декабрда сепилади. Марказий минтақада жойлашган ва водий вилоятларида баҳорги сабзи 1 – 15 мартда, ёзгиси 10 июндан 10 июлгача, тўқсонбости муддатда 10 ноябрь – 10 декабрь орасида, шимолий минтақаларда баҳоргиси 15 – 30 март, ёзгиси 10 –20 июнь, тўқсонбости муддатда 1 – 30 ноябрда 1,5–2 см чуқурликка 52x8, 62x8 см схемада экилади.\nУруғ сарфи 10 сотихга 500–600 г. Сепилгандан сўнг уруғлар хаскаш билан тупроққа аралаштирилади.\nМаълумот ўрнида: Сабзи, ош лавлаги, укроп, кашнич каби униб чиқиши қийин бўлган эртаки сабзавот уруғлари экилган жўяклар усти чириган қуруқ гўнг билан 1,5-2 см қалинликда мулчаланса, тупроқни қатқолоқдан сақлайди, ниҳолларнинг униб чиқиши анча тезлашади.\nПарваришлаш. Сабзини парваришлаш жараёнидаги энг муҳим масалалардан бири – уруғни ердан текис ундириб олишдир. Сабзи ниҳоллари тупроқ доим нам бўлганда 5 – 7 кунда кўринади ва 10 кунда батамом униб чиқади. Сабзи униб чиқиши билан дарҳол бегона ўтларни ўташ ва яганалашга киришиш керак. Сабзи 2 марта ўталади. Дастлабки ўташ сабзи битта чинбарг чиқарганда, кейингиси эса 3 – 4 барг чиқарганда ўтказилади.\nСуғориш. Сабзининг илдизи яхши ривожланади, тупроққа чуқур таралади, барг шапалоғи унчалик катта эмаслигидан сувни кўп буғлантирмайди, аммо тупроқнинг бироз чуқур қатламидан нам тортиб олиш қобилиятига эга. Юртимиз шароитида сабзи уруғи кўкламда, кузда ва ёзда сепилади. Айрим, яъни кўклам қурғоқчил келган йиллардагина уруғнинг униб чиқишини тезлаштириш мақсадида уруғ суви берилади. Дастлабки пайтларда экин ҳар бир ярим-икки ҳафтада, майнинг иккинчи ярмидан эътиборан, яъни илдизмевалар жадал суръатда катталашаётганда эса ҳар 7 – 8 кунда суғорилади. Сизот суви чуқур жойлашган ерларда эртаги сабзи ўсув даврида 8, сизот суви юза далаларда эса 5 – 6 марта суғорилади. Сабзи мана шу тартибда суғориб борилса, сизот суви чуқур жойлашган ерларда мавсумда 11 – 12, сизот суви юза ҳудудларда 6 – 8 марта сув ичади.\nКасаллик ва зараркунандаларга қарши курашиш. Кўп йиллик бегона ўтларга қарши кузда 10 сотихга Галомекс 104 г/л эм.к. препарати солинади. Бир йиллик ўтларга қарши экишдан олдин 50 фоизли Гезагард препаратини 200 – 300 грамммдан, бегона ўтлар уруғи ердан унгунга қадар ёки 1 – 2 чинбарг чиқарган вақтда, 33 фоизли Стомп 100 – 200 мл ёки 12,5 фоизли Фюзилад Супер препаратининг 100 – 200 граммини 60 – 80 литр сувда аралаштириб пуркаш тавсия қилинади. Кимёвий препаратлар мутахассислар назоратида қўлланилади.\nҲосилни йиғиштириш. Сабзи илдизмевасининг диаметри 1,5–2 см бўлганда ковлаб олинади. Такрорий экилган сабзи ҳосили қаттиқ совуқ тушмасдан йиғиштириб олинади, акс ҳолда мевалар мазасини йўқотади ва узоқ сақланмайди.\nЎзбекистон фермер, деҳқон хўжаликлари ва томорқа ер эгалари кенгаши мутахассиси\nХалқимизни уй-жой масаласида тарихий ўзгаришлар кутмоқда\nҚурилишларда коррупцияга қарши курашиш бўйича янги тизим яратилади\nФарғонада «маҳаллабай» ишлаш тизими янги босқичга олиб чиқилади\nИлмий салоҳиятга оид барча маълумотларни ўз ичига олган “Миллий илмий портал” тақдимоти ўт...


Қонунларга амал қилайлик – Сурхон тонги\nБош саҳифа / Жамият / Қонунларга амал қилайлик\nФеврал 26, 2019\tЖамият Изоҳ қолдириш 529 Кўрилди\nҲаёт шунчалар ширин, дунё шунчалар гўзалки, кўриб кўзинг тўймайди. Табиатдаги ушбу гўзалликлардан баҳраманд бўлиш, уларни илғаш учун эса, аввало, инсоннинг ўзи гўзал, қалби эзгуликка ошно бўлмоғи лозим.\nТабиийки, эзгуликка ошно инсонларнинг хонадони тинч, рўзғори бутун, оиласи ҳам мустаҳкам бўлади. Аммо, истисно тариқасида айтиш мумкинки, айрим воҳадошларимиз орасида ҳали ҳам давлатимизнинг қонун-қоидаларини тан олмасдан, унга бефарқ муносабатда бўлаётганлар, афсуски, оз бўлса-да, учраб турибди. Хусусан, транспорт воситаларини маст ҳолда бошқариш ва автомобилда йўловчилар ташиш фаолияти билан лицензиясиз шуғулланиш каби ҳолатлар шулар жумласидан.\nМисол учун, Шўрчи туман маъмурий судининг 2018 йил 15 мартдаги қарорига кўра, ҳуқуқбузар Э. Шадиев (исм шарифи ўзгартирилган) муқаддам маъмурий жавобгарликка тортилган бўлишига қарамасдан, 2018 йил 9 март куни соат 18:00 ларда Шўрчи туман “Мустақиллик” кўчасида ўзининг бошқарувидаги “Жигули” русумли, давлат рақами 75 DJA бўлган автомашинасини маст ҳолатда бошқарганлиги учун Маъмурий жавобгарлик тўғрисидаги кодекснинг 131-моддаси 1-қисми билан 3 йил муддатга транспорт воситасини бошқариш ҳуқуқидан маҳрум этилган.\nЭнг ачинарлиси, ҳуқуқбузар Э. Шадиев ўз айбига иқрор бўлиш ўрнига, суд қарорига эътироз тариқасида кассация тартибида шикоят қилган. Шўрчи туман маъмурий суди Э. Шадиевга нисбатан чиқарилган қарорни ўзгаришсиз, кассация шикоятини эса қаноатлантирмасдан қолдирган.\nЎзбекистон Республикаси Маъмурий жавобгарлик тўғрисидаги кодексининг 1763-моддасида, автомобиль транспортида йўловчилар ташиш фаолияти билан лицензиясиз шуғулланганликда фуқароларга энг кам иш ҳақининг йигирма бараваридан юз бараваригача, мансабдор шахсларга эса, эллик бараваридан юз эллик бараваригача миқдорда жарима солишга сабаб бўлиши назарда тутилган.\nФ. Маматовга (исм-шарифи ўзгартирилган) нисбатан Шўрчи туман маъмурий суди томонидан МЖтКнинг 1763-моддаси билан энг кам иш ҳақининг йигирма баравари миқдорида, яъни 2 995 500 сўм жарима жазоси тайинланганлигини бунга мисол тариқасида келтириш мумкин. Фуқароларимиз орасида амалдаги қонун-қоидаларни назар-писанд қилмайдиган, онгли равишда ҳуқуқбузарликлар содир этаётган Ф. Маматов сингари фуқароларнинг учраётганлиги ачинарли, албатта. Масаланинг иккинчи томони ҳам борки, Ф. Маматов кабилар билиб-билмай лицензиясиз транспорт воситасини бошқариш оқибатида жарима тўлаб, оила аъзоларининг ризқ-насибасини ўзлари қийиб қўяётганликлари бор ҳақиқат.\nФуқароларимизнинг ҳуқуқий онгини ўстириш, ҳуқуқий маданиятини юксалтириш, уларни қонунларга ҳурмат руҳида ишлашга ўргатиш мақсадида кўплаб тадбирлар амалга оширилмоқда.\nЖиноятчилик ва ҳуқуқбузарликларнинг олдини олиш мақсадида, суд ишларининг 60 фоизидан ортиғи сайёр суд мажлисларида кўрилиб, суд қарорлари жойларга, яъни ҳуқуқбузарларнинг яшаш ёки иш жойларига муҳокама қилишлик учун юборилмоқда.\nШунингдек, Президентимизнинг 2019 йил 9 январда қабул қилинган “Жамиятда ҳуқуқий онг ва ҳуқуқий маданиятни юксалтириш тизимини тубдан такомиллаштириш тўғрисида”ги фармони ижросини таъминлаш мақсадида вилоят, туман (шаҳар) суд раислари ҳамда судьялари томонидан Халқ қабулхоналарида фуқаролар билан сайёр қабуллар ўтказилиб, уларга ҳуқуқий тушунтиришлар берилмоқда.\nОлдинги Бентонит қўшимча нам тўплайди\nКейинги Адолатчи аёл


Reuters: Улюкаевнинг ҳибсга олиниши Россия ҳукуматида қўрқув уйғотди\n23:42 / 18.11.2016 16757\nРоссиянинг собиқ иқтисодий ривожланиш вазири Алексей Улюкаев ҳибсга олиниб, уй қамоғига маҳкум қилингандан кейин Россия ҳукумати ичида "саросима" ҳукм сурмоқда. Бу ҳақда анонимлик шарти билан суҳбатлашган бир неча амалдорларга иқтибос келтирган ҳолда Reuters ахборот агентлиги хабар бермоқда.\nАхборот агентлигининг таъкидлашича, Улюкаевнинг ҳибсга олиниши Москва сиёсий элитасида қўрқув уйғотган. Манбаларнинг айтишича, вазирлар орасида бўлиб ўтган воқеа сабабли "саросима" бошланган.\nМанбаларнинг таъкидлашича, янги ҳибсга олишлар юз бериши эҳтимоли бор. Улардан бири вазирнинг ҳибсга олинишини собиқ иттифоқ вақтида компартиянинг юқори лавозимдаги амалдорларининг ҳибсга олинишига қиёслаб, бу ҳибсга олишлар кўпинча ё ўлим жазоси, ё меҳнат лагерларига жўнатиш билан якунланганини қўшимча қилди.\nМанба "энди барчамиз синчков кузатув остидамиз" деб айтган. Унинг таъкидлашича, унинг танишларидан баъзилари давлат хизматидан кетишни ўйлаётганлари, бироқ бу ҳибсга олишдан халос қилмаслигидан кўрқаётганларини айтган. "Сен қочиб қутула олмайсан", деб айтган амалдор.\n2 млн доллар пора олишда айбланаётган Улюкаевнинг ҳимояси суднинг қарори юзасидан шикоят берган. Москва шаҳри суди бу аппеляция шикоятини кўриб чиқишни 28 ноябрга белгилаган.


Тошкентнинг Самарқанд дарвоза маҳалласида жойлашган Абдулла Қодирийнинг ховлисини “уй музейи”га айлантириш борасида мақола ва видеорепортажлар эълон қилган эдик. Унда адибнинг фарзанди ва неваралари уйни музейга айлантириш борасидаги фикр-мулоҳазаларини билдирган эдилар. Бугун бизга етиб келган маълумотларга кўра Маданият вазирлиги Абдулла Қодирий уйини музейга айлантирмаслигини хат орқали маълум қилган.\nВазирлик бу ҳолатга шундай изоҳ беради:\nҲозирда адиб яшаган катта ховлида бошқа оилалар ҳам (қонуний) уй қуриб олганлиги сабабли, уларни кўчириш ва уй-жой билан таъминлан катта маблағ талаб этади. Қолаверса адиб уйида музей қилишга арзирлик буюмлар етарли эмас.\nЁзувчилар уюшмаси раиси ёрдамчиси Баҳтиёр Ҳайдаровнинг фикрича Абдулла Қодирий уйи албатта, “уй музейи”га айлантирилиши лозим. “Ўзбек адабиётининг 3 буюк устуни бор. Бу халқ оғзаки ижодидан – “Алпомиш” достони, Алишер Навоийнинг “Хамса”си ва учинчиси бешак Абдулла Қодирийнинг романчиликка асос солган “Ўтган кунлар”идир.”- дейди Баҳтиёр Ҳайдаров.\nАбдулла Қодирийнинг уйи - "уй музейи"га айлантирилиши керакми? Сиз бу ҳақда қандай фикрдасиз?


23.09.2019 10:33 0 2094\nМисрнинг бир қатор шаҳарларида президент Абдулфаттоҳ ас-Сисийга қарши норозилик намойишлари бўлиб ўтди. Намойишчилар давлат раҳбари суратларини йиртиб, унинг истеъфосини талаб қилган. Жаҳон ахборот агентликлари хабарига кўра, ҳукумат кучлари ўнлаб намойишчиларни ҳибсга олган. Полиция кўздан ёш оқизувчи газдан фойдаланган.\nНамойишлар нимадан бошланди?\nАввалроқ муҳожиротдаги тадбиркор Муҳаммад Али интернет орқали мурожаатида президент ас-Сисий ҳамда миллий армия раҳбариятини коррупция ва халқ мулкини талон-торож этишда айблади. 43 ёшли бизнесмен ҳашаматли меҳмонхоналар, президент саройи қурилишида жуда катта миқдорда давлат маблағи ўмарилаётганини иддао қилди.\nМисрлик ишбилармоннинг фош этувчи мурожаати ортидан Қоҳира, Искандария, Сувайш, Ал-Мансур каби шаҳарларда норозилик акциялари бошланиб кетди. Хусусан, мамлакатнинг бош майдони – «Таҳрир»да 2011 йилги «Араб баҳори» воқеаларини ёдга солувчи ҳолат кузатилди: намойишчилар президентни коррупция ва яккаҳукмронликда айблаб, лавозимидан кетишини талаб қилди.\nПрезидент Абдулфаттоҳ ас-Сисий тадбиркор Муҳаммад Алининг айбловига жавоб қайтарар экан, уни «ёлғончи» деб атади. Айни чоқда, у президент саройи қурилиши давом эттирилишини маълум қилди.\nHuman Rights Watch (HRW) ташкилоти Миср раҳбариятини фуқароларнинг тинч намойиш ўтказиш ҳуқуқини ҳурмат қилишга чақирди. «Президент хавфсизлик хизмати тинч намойишларни бостириш учун бир неча марта куч ишлатди. Ҳукумат бутун дунё Мисрдаги вазиятни кузатиб бораётганини англаши ва ўтмишдаги хатоларни такрорламаслик учун зарур чораларни кўриши лозим», – деди HRWнинг Яқин Шарқ ва Шимолий Африка бўйича директори ўринбосари Майкл Пейж.\nГенерал ас-Сисий ҳокимиятга қандай келган эди?\n2011 йилдаги оммавий норозилик намойишларидан кейин Мисрни 30 йил идора қилган Ҳусни Муборак истеъфо беришга мажбур бўлди. 2012 йилда бўлиб ўтган сайловда Эркинлик ва адолат партияси етакчиси Муҳаммад Мурсий президентликка сайланди. Аммо унинг раҳбарлиги узоқ чўзилмади, 2013 йил 3 июль куни рўй берган ҳарбий тўнтаришдан кейин қамоққа олинди (ўлим жазосига ҳукм қилинган Муҳаммад Мурсий жорий йил 17 июнь куни маҳкама жараёнида юрак хуружидан вафот этди). Бунга қадар мудофаа вазири лавозимида фаолият юритган генерал Абдулфаттоҳ ас-Сисий 2014 йил март ойида президентликка сайланди. 2018 йилги сайловдан кейин у яна бир муддатга лавозимда қолди.\nХалқаро кузатувчиларга кўра, давлат раҳбарияти катта ваъдалар берганига қарамай, кейинги уч-тўрт йилда оддий халқ ҳаёти хийла мураккаблашган. Сувайш каналини кенгайтириш, янги пойтахт барпо қилиш каби йирик лойиҳалар туфайли давлат ғазнасининг таги кўриниб қолди. Ҳукумат эса Халқаро валюта жамғармасидан катта қарз олишга мажбур бўлди. Бюджет танглигини енгиллаштириш, ташқи қарзларни камайтириш учун аҳолига сув ва табиий газ бўйича белгиланган давлат дотацияси қисқартирилди. Шу билан бирга, қўшимча қиймат солиғи оширилди. Буларнинг бари ўзи шундоқ ҳам мураккаб бўлган иқтисодий вазиятни янада оғирлаштириб, халқ орасида норозилик кайфиятини кучайтирди.\nПрезидент ас-Сисий «Мусулмон биродарлари» ташкилотига қарши беаёв курашгани сабаб Форс кўрфазидаги подшоҳликлардан жуда катта молиявий ёрдам олгани маълум. Қўшниларнинг саховатпешалигига жавобан Мисрнинг Қизил денгиздаги икки ороли Саудия Арабистонига тортиқ қилинди. Мамлакат ерларининг бошқа давлатга бериб юборилиши ҳам аҳоли орасида жиддий эътироз уйғотди.\nҚолаверса, мамлакатда барқарорлик таъмин этилмагани, террорчилик актлари тез-тез рўй бериб тургани ҳам амалдаги маъмуриятнинг обрўсига соя солмоқда.\nМисрда жорий йил апрелда Конституцияга ўзгартириш киритиш бўйича референдум бўлиб ўтди. Бунга кўра, давлат раҳбарининг ваколат муддати 4 йилдан 6 йилга узайтирилди. Қонунчиликдаги нозик ўзгартиришлар амалдаги давлат раҳбарига 2030 йилга қадар ушбу лавозимда қолиш имконини туҳфа этди. Шу боис ҳам аксар таҳлилчилар ўз ҳокимиятини мустаҳкамлашга зўр бераётган ас-Сисий салафи Ҳусни Муборак изидан кетаётганидан хавотир билдирмоқда.\nМиср Президент намойишлар


АФИНАДА ЎЗБЕКИСТОН ВАКИЛЛАРИ 28 МИЛЛИОН ДОЛЛАРЛИК ШАРТНОМА ИМЗОЛАШДИ\nЖориййилнинг10-12 марткунлариАфинадаозиқ-овқатваичимликлар– “Food Expo Greece – 2018” халқарокўргазмасибўлибўтди.\nБешинчи марта ташкил этилаётган мазкур кўргазма озиқ-овқат маҳсулотлари ва ичимликларига мўлжалланган минтақадаги энг йирик кўргазмалардан бири ҳисобланади. Анъанавий тарзда ўтказиб келинаётган навбатдаги тадбирда АҚШ, Австралия, Бельгия, Болгария, Греция, Хитой, Корея Республикаси, Ҳиндистон, Италия, Исроил, Польша каби дунёнинг 22 давлатидан келган 1.250 дан зиёд компания ва фирмалар вакиллари иштирок этди.\nЎзбекистон Савдо-саноат палатаси, Экспортни қўллаб-қувватлаш фонди ва Ўзбекистоннинг Грециядаги консуллиги кўмагида ўзбекистонлик ишбилармонлар мазкур кўргазмада илк бор иштирок этишди. Бу ҳақида “Жаҳон” АА маълум қилди.\nКўргазмага 70 мингдан зиёд иштирокчи ташриф буюрган бўлиб, уларнинг 3,5 мингдан ортиғи дунёнинг 65 мамлакатидан келган харидор ва мутахассислар экани бу тадбирнинг минтақада нечоғлик муҳим аҳамият касб этишидан далолат.


hidoyat.uz – “Мовароуннаҳр” нашриётининг сайти - ЖАННАТДАН ТЎСУВЧИ ИЛЛАТ\nЖАННАТДАН ТЎСУВЧИ ИЛЛАТ\n2015 йил 3 декабр\nБаъзи гуноҳлар фақат эгасига зарар беради. Бироқ айрим гуноҳлар эса жамият тинчлигига рахна солади. Чақимчилик шундай иллатлардан бири. Гап ташувчининг фитнаси шайтон фитнасидан ҳам таҳликали. Чунки шайтон одамни яширин васваса қилади; Аллоҳ таолони зикр этиб, иблиснинг шарридан паноҳ сўраб, бу васвасадан қутулиш мумкин. Лекин чақимчи ундай эмас, сен билан гаплашади ва қўшиб-чатиб бошқаларга етказади. Оилаларни тўзғитади, акани укага душман қилади, баъзан кишилар бир-бирини ўлдиришигача олиб боради. Шу сабабли ҳам динимизда чақимчилик қаттиқ қораланади.\nРасулуллоҳ (соллаллоҳу алайҳи ва саллам) айтадилар: “Одамлар ўртасини бузиш учун гап ташиган одам жаннатга кирмайди” (Муттафақун алайҳ).\nПайғамбаримиз (алайҳиссалом) саҳобалардан ҳеч бири ҳақида ўзларига ёмон гап етказилишини ёқтирмасдилар: “Саҳобаларимдан ҳеч бири бошқаси ҳақида менга хуш келмайдиган бирон нарса етказмасин. Мен сизларнинг олдингизга соғ қалб билан чиқишни хоҳлайман” (Абу Довуд).\nСаъдий Шерозий айтади: “Гап ташувчи эски душманликларни, гиналарни янгилайди. Ухлаётган фитнани уйғотган одамдан тезда узоқлашган маъқул. Зеро, хусумат икки киши орасида ёнаётган оловга ўхшайди; гап ташувчи эса ўша гулханнинг янада алангаланиши учун ўтин ташиётган кабидир”.\nЧақимчини эшитиш, унга ишониш айни гуноҳга шерик бўлиш билан баробар. Чақимчига қулоқ солган одам ўзининг гаплари ҳам бошқаларга етказилишини унутмаслиги зарур. Бинобарин, Ҳасан Басрий насиҳат сўраган бир одамга бундай деган: “Шуни яхши бил, сенга бошқаси ҳақида гап олиб келган одам, сен ҳақингда ҳам бировларга чақимчилик қилади”.\n1141 марта ўқилган.


Самарқандда текширув: Пахтачи ва Каттақўрғонда 3 таси аниқланди | Qalampir.uz\nСамарқандда текширув: Пахтачи ва Каттақўрғонда 3 таси аниқланди\nЖамият\t03 Август 2019 10:28 4105\nСамарқанд вилоятида ер қаъридан фойдаланувчи ва қайта ишловчи 28 та хўжалик юритувчи субъектида ўрганиш ўтказилди. Мазкур жараёнга маркшейдерлик хизмати ташкилотларидан малакали мутахассислар жалб қилинганини таъкидлаш лозим. Ўрганишлар 25 та корхонанинг ўзида ташкил этилган бўлса, 3 та хўжалик юритувчи субъект солиқ идоралари маълумотлари асосида ўрганилди.\nЕр қаъридан фойдаланиш жараёни тегишли рухсатнома (лицензия) асосида амалга оширилади. Ўтказилган ўрганишлар натижасида 20 та хўжалик юритувчи субъектнинг қум-шағал аралашмасини рухсатнома олмасдан қазиб олгани аниқланди.\nНатижада 390,6 миллион сўм ер қаъридан фойдаланганлик учун солиқ ва 326,6 миллион сўм қўшилган қиймат солиғи бюджетга ҳисобланмасдан қолинган. Мазкур ҳолатлар юзасидан ушбу корхоналарга Солиқ кодексининг 70-моддасига асосан талабномалар расмийлаштирилиб юборилди. Талабномалар натижасига кўра, 12 та корхона томонидан 195,5 миллион сўмга қайта ҳисобот ва 146,2 миллион сўмга асослантирувчи ҳужжатлар тақдим этилди.\n- 3 та ҳолатда 39,5 миллион сўмлик юборилган талабномалар ижро муддати келмаган, дейди вилоят давлат солиқ бошқармаси ходими Хусен Aбдуллаев. Таъкидлаш лозимки, 2 та ҳолатда ер қаъридан фойдаланиш учун тегишли рухсатномаси (лицензия) мавжуд бўлиб, мазкур корхоналарнинг солиқ органига тақдим этилган ҳисоботлари маркшейдерлик хизмати мутахассислари маълумотномаси билан солиштирилганда фарқ аниқланмади.\nПахтачи ва Каттақўрғон туманларидаги 3 та корхона фаолияти бўйича солиқ идораларида ўтказилган камерал назорат натижасида жами 572,2 миллион сўмга ер қаъридан фойдаланганлик солиғи учун қайта ҳисоботлар олиниб, бюджетга тўлиқ ундирилди.\n11 Июль 20:11 38788\n10 Июль 11:33 33841\n11 Июль 21:50 30248\n10 Июль 09:41 24446\n12 Июль 16:08 21279


Хушнуд Худойбердиев: "Қонунларимиз нега бунақа адолатсиз?" — Teletype\n«Бу борада ички тартибда чора кўриш билан чекланиш ҳам мумкин эди. Аммо, қонуний равишда чора кўрилиши, "Нега оддий халқ хато қилса, жазо ёки жарима, ҳоким хато қилса, кечирим-ми?" каби табақалаштирувчи гап-сўзлар келиб чиқмаслиги тарафдоримиз», - дейилади вилоят ҳокимлиги баёнотида.\nШунингдек, Бош прокуратура ушбу ҳолат бўйича текширувларни бошлагани маълум қилинди.\nНима ҳам дердик, Ўзбекистонда жами 200 дан ортиқ ҳоким бўлса, уларнинг барчаси сўкмайдиган ёки кимнидир урмайдиган бўлиши учун камида 200 йил керак. Тарки одат амри маҳол. Аммо ҳақорат қилгани ёки қўл кўтаргани учун ҳокимлар ҳам аёвсиз жазо олиши керак.\nБир нарса мени доим ҳайрон қолдиради. Қизиқ-да, масалан ҳоким фуқароларни сўкса, қонун бўйича маъмурий жазо берилади (максимум 40 минимал жарима). Агар тескариси, яъни оддий фуқаро ҳокимни сўкса, унда бу тўғридан-тўғри жиноят бўлади ва ҳатто 1 йилгача қамалиши ҳам мумкин. Қонунларимиз нега бунақа адолатсиз?\nҲалиям мен ҳокимлар ҳақорат қилган ҳолатларда шунчаки кўз юмилиб, ҳатто ўша жаримани ҳам беришмаётгани ҳақида гапирмаяпман. Шунчаки қонунларимиздаги оддий адолатсиз фарқни айтяпман холос.\nҲоким ким? Халқни пулидан ойлик олиб, аслида халққа хизмат қилиши керак бўлган хизматчими ёки фақат Президентга хизмат қилишга бел боғлаб, халқни писанд қилмайдиган ва ўз ҳудудида мутлоқ ваколатга эга бўволиб (қонунан эмас, оғзаки), ўзи хон, кўланкаси майдон бўлган шаҳаншоҳми?\nНега давлатнинг бирдан-бир манбаи бўлган халқ ҳокимтўралардан қуйи ўринда туриши керак? Нега?\nЁки ҳоким ҳақорат қилгани учун ҳам жиноий жавобгарлик белгилансин (ахир у катта амалдор, унинг ҳаракати давлат имижига путур етказади), ёки аксинча оддий фуқаролар ҳокимни ҳақорат қилгани учун дарҳол жиноятчи сифатида қаралмасин.\nҲокимлар ўзини ким деб ўйлайди? Уларсиз Ўзбекистон йўқми? Ёки уларсиз жамият ривожланмайдими? Уларсиз ер айланишидан тўхтаб қоладими?\nСизлар оддий хизматчисизлар. ХАЛҚ ХИЗ-МАТ-ЧИ-СИ! Тамом. Барчангиз шунақасиз, вилоят ҳокими ҳам, шаҳар ва туман ҳокимлари ҳам.\nСизлар бор бўлганингиз учун халқ бор эмас, аксинча халқ борлиги учун Сизлар борсиз. Прадо ёки Тахое деган машиналарни халқ миндириб қўйган Сизга. Халқнинг пешона тери билан топган пулларидан тўлаган солиқлари туфайли керилиб ҳокимлик қилиб юрибсиз.\nГапиртирса, кўпчилик ҳокимлар бир хил пластинкани айлантиришади: иш кўп, ухлашга ҳам вақт йўқ, 1 дақиқа тиним билмай меҳнат қиляпмиз, соғлиғимизни йўқотяпмиз ва ҳ.к. Лекин бу бирортангизга халқни, фуқароларни ҳақорат қилиш, уларга қўл кўтариш ҳуқуқини бермайди. Агар шунақа ҳуқуқим бор деб ўйласангиз, бекорларни бештасини айтибсиз.\nАлбатта ҳамма ҳокимлар ҳам сўконғич эмас, ҳамма ҳокимлар ҳам қўл кўтармайди. Умуман ҳеч кимни ҳақорат қилмасдан ёки урмасдан ўз ҳудудини гуллатаётган ҳокимлар ҳам йўқ эмас. Уларга минг раҳмат, барака топишсин, илоҳим. Аммо улар анчайин кам.\nМияни эмас, тил ва қўлни ишлатсам, зўр ҳоким бўларканман, деб ўйлайдиганлари анча кўпроқ, минг афсуски. Юқорида айтганимдай, барча ҳокимлар ақлли бўлиши учун 200 йил керагов...\nХушнудбек Худойбердиев, блогер, хуқуқшунос


Велоспорт. Эркаклар ўртасида олтин медаль қозоғистонлик спортчида / Olamsport.com\nВелоспорт. Эркаклар ўртасида олтин медаль қозоғистонлик спортчида\nБугун, 28 апрель чемпионатнинг сўнги кунида “International Hotel Tashkent” мехмонхонаси ёнидан Men Elit йўналишида 166.6км масофага эркаклар ўртасидаги гурух пойгаларига старт берилди.\nУшбу гурух пойгаларида финиш Тошкент вилоятининг Билдирсой дам олиш маскани этиб белгиланган бўлиб, мазкур мусобақада спортчилар 2020 йил Токио шаҳрида бўлиб ўтадиган ХХХII ёзги Олимпия ўйинларига йўлланмани қўлга киритиш учун беллашдилар. Men Elit йўналишидаги гурух пойгаларидаЎзбекистон шарафини 4 нафар спортчиз Муроджон Холмуродов, Сергей Медведев, Акромжон Суннатов, Улуғбек Саидов ҳимоя қилди. Муросасиз кечган пойгада Қозоғистон, Хитой, Хитой Тайпейи миллий терма жамоалари етакчилик қилдилар. Мусобақа натижалари бўйича 166.6 км масофани 4 соату 3 дақиқаю 21 сонияда босиб ўтган қозоғистонлик Евгений Гидич 1-ўринни эгаллади. Хитойлик Хианжинг Лю 2-ўринни, Хитой Таипейилик Каи Чун Фенг 3-ўринни банд этди. Қозоғистонлик Евгений Гидич олтин медал билан бирга ХХХII ёзги Олимпия ўйинларига йўлланмани ҳам қўлга киритди.\nШу билан 22 апрелдан 28 апрелгача Ўзбекистон тарихида илк маротаба ўтказилган велошоссе бўйича Осиё чемпионати ўз якунига етди. Мазкур Осиё чемпионатида 40 га яқин давлатдан 500 нафардан ортиқ спортчилар иштирок этдилар. Чемпионат катталар, ўсмирлар, параолимпиячилар ва мастерлар иштирокида бўлиб ўтди ҳамда спортчилар жамоавий пойгалар, яккалик пойгалари ва гурух пойгаларида беллашдилар. Осиё чемпионатида Ўзбекистон миллий терма жамоаси 2 та олтин, 3 та бронза, 2 та кумуш медални қўлга киритиб, умумий хисобда 7 та медал жамғардилар.\nОсиё чемпионатининг энг ёрқин лахзалари 27 апрель куни асосий мусобақалар бўлган Women Elit йўналишида гурух пойгалари бўлди десак хато бўлмайди. Мазкур мусобақада 112.8 км масофа бўйича бўлиб ўтди ҳамда ушбу масофани Ўзбекистон аёллар миллий терма жамоаси аъзоси Ольга Забелинская 3 соату 9 дақиқаю 5 сонияда босиб ўтиб, 2020 йил Токио шаҳрида бўлиб ўтадиган ХХХII ёзги Олимпия ўйинларига йўлланмани қўлга киритди. Алохида таъкидлаш жоизки 27-28 апрелдаги асосий мусобақалар “Евроспорт” канали томонидан тўғридан тўғри намойиш этилди.\nШу билан бир қаторда Осиё чемпионати доирасида Халқаро Велосипедчилар Иттифоқи (UCI) президенти Давид Лапарте, Осиё Велоспорт Конфедерацияси (АСС) президенти Осама Аҳмад Абдуллоҳ ал-Шафар, бир қатор хорижий делегация аъзолари иштирокида Халқаро Велосипедчилар Иттифоқи (UCI) томонидан антидопинг семинар ҳамда Осиё Велоспорт конфедерацияси (АСС)нинг Конгресслари бўлиб ўтди.\nОсиё Велоспорт конфедерациясининг (АСС) Конгрессида Ўзбекистон Республикаси Бош вазири ўринбосари, Ўзбекистон велосипед спорти Федерацияси раиси Танзила Нарбаева Халқаро Велосипедчилар Иттифоқи (UCI) ҳамда Осиё Велоспорт Конфедерацияси (АСС) томонидан махсус сертификат ва велоспортни аёллар ўртасида тарғибот ва ташвиқот қилишда қўшган хиссаси учун махсус медаль билан тақдирланди.


Жорий йилнинг 28 январь куни ижтимоий тармоқда “Хизмат автомобиллари олдида рақс тушаётган эркатойлар” сарлавҳаси остидаги видео лавҳа тарқалди.\nВидео лавҳа ўрганилганда, жорий йилнинг 28 январь куни Сурхондарё вилояти ИИБ ЙҲХБ ходимлари хизмат юзасидан Тошкент вилоятига келишган вақтида, Олмалиқ шаҳар, “Кимёгар” МФЙ, Металлург кўчаси, 42-уй олдида жойлашган “Ҳилол” меҳмонхонасига жойлашишган.\nМеҳмонхона ёнида тўхтаб турган, ходимлар бошқариб келган, “Ласетти” русумли, 75 597 VSF ва 75 674 VSF давлат рақам белгили махсус хизмат автомобиллари олдида, соат 20:00ларда фуқаролар, 1982 йилда туғилган Е.Ч., 2003 йилда туғилган Б.У., Б.М., Б.Р. ва О.М.лар турли ўйинларга тушиб, уятли хатти-ҳаракатлари орқали ҳурматсизлик, менсимаслик каби жиҳатларини кўрсатишган ва ушбу жараённи видео тасвирга олиб ижтимоий тармоқда тарқатишган.\nСуд томонидан фуқаро Е.Ч. Ўзбекистон Республикаси Маъмурий жавобгарлик тўғрисидаги Кодекснинг 183-модда (майда безорилик)сида кўрсатилган ҳуқуқбузарликни содир этган деб топилиб, 15 (ўн беш) сутка маъмурий қамоқ жазоси, вояга етмаган 4 нафар болаларнинг оналарига нисбатан ушбу Кодекснинг 47-модда (болаларни тарбиялаш ва уларга таълим бериш борасидаги мажбуриятларни бажармаслик)си 1-қисми тартибида ҳар бирига базавий ҳисоблаш миқдорининг 3 (уч) баравари миқдорида жарима жазоси қўлланилиб, вояга етмаган шахслар эса Олмалиқ шаҳар 20-сонли ИДУМ ички рўйхатига олинган.


Россияда муҳожирлар тўғрисидаги қонунга ўзгартиш киритилди\nБундан буён Россияда меҳнат муҳожирларини мамлакатдан чиқиб кетиши учун иш берувчи масъул эмас.\nПрезидент Дмитрий Медведев меҳнат муҳожирларининг Россиядан чиқиб кетиши тўғрисидаги қонунни тасдиқлади. Эски тартибга кўра, фавқулодда вазиятларда мардикорни мамлакатдан чиқариб юбориш ҳаражатларини иш берувчи кўтариши керак эди. Энди иш берувчи бундай мажбуриятдан озод қилинди.\n“Чет эл фуқароларининг Россия Федерациясидаги ҳуқуқий ҳолати тўғриси”ги федерал Қонуннинг 18 - моддасидаги қатор бандларга киритилган ўзгартиришлар Россия Давлат Думасида ўтган йилнинг 22 декабрида қабул қилинган эди. 6 январ куни бу ўзгартишларни Россия Президенти Дмитрий Медведев тасдиқлади.\nЭски тартибга кўра, Россияда хориж фуқаролари ёки фуқаролиги йўқ шахсларни иш билан таъминловчилар, муҳожирларни мамлакатдан чиқиб кетишларини молиявий таъминлашлари, бунинг учун улар махсус ҳисоб рақамига фақат транспорт харажатларини қоплайдиган пул маблағларини ўтказишлари керак эди.\nБу шартлар бажарилгандан кейингина Меҳнат ва аҳолини иш билан таъминлаш Департаменти томонидан муҳожирларга меҳнат қилиш ҳуқуқини берувчи рухсатнома берилар эди.\nҚонунга киритилган янги ўзгартишлар иш билан таъминловчи жисмоний ёки юридик шахсларни бундай мажбуриятдан озод қилди.\nМеҳнат ва аҳолини иш билан таъминлаш департаменти ва Молия вазирлиги таклиф қилган бу ўзгартишлар аввалги тартиб амалда самара бермагани туфайли қабул қилинган.\nМосквадаги “Крокус-Сити” савдо ва бизнес марказининг меҳнат муҳожирларини ёллаш ва назорат қилиш масалари билан шуғулланувчи мутасаддиси Хатира Годжаева Озодлик билан суҳбатда, ўз ташкилотида кўплаб марказий осиёлик, хусусан ўзбекистонлик меҳнат муҳожирлари меҳнат қилишини айтади. Унинг айтишича, “Крокус-Сити” маркази эски тартиб бўйича ҳам давлат ғазнасига ҳеч қандай пул тўламаган.\n- Бизнинг барча биноларимиз ижарага берилади. У ерда эса фаррошлар, юк ташувчилар, парковка хизматчилари, қўриқчилар ва бошқа лавозимларда асосан чет эл фуқаролари, аниқроғи Марказий Осиё республикаларидан келган мардикорлар меҳнат қилади. Тўғрисини айтсам, рухсатнома тайёрлашда ҳеч қандай тўловлар ва ҳисоб рақамларига маблағ ўтказиш ҳақида эшитмаганман. Биздан талаб қилинмагандан кейин биз ҳам тўламаймиз,- дейди “Крокус-Сити” савдо ва бизнес марказининг Бош назоратчиси Хатира Годжаева.\n"Чет эл фуқаросини ўз юртига қайтиб кетишини молиявий таъминлаш механизми амалда қўлланилмаганлиги туфайли у ҳукумат қарори билан бекор қилинди", дейди Москвадаги “Фуқаровий кўмак” ташкилоти раиси муовини Елена Буртина Озодлик билан суҳбатда. Унинг сўзларига кўра, бундай қоида амалда қўлланилганда эди, ишга ёлловчилар ўз корхоналарида меҳнат қилаётган мардикорларни яширишга тушган бўларди.\n- Гап шундаки, хорижлик ва фуқаролиги бўлмаган ишчиларни ёллаш жараёнини мувофиқлаштирувчи молиявий механизм кафолатлари яратилмаган, уларни асослаб турувчи қоидалар мутлақо амалда қўлланилмаган.\nАмалда, масалан Россиядан чиқариб юборилаётган муҳожир ўзида пул бўлмаса қариндошлари ҳисобига юборилади. Россия ҳукумати ҳисобига фақатгина Миграция хизмати томонидан маъмурий жавобгарликка тортилган ва суднинг махсус қарорини қўлига олган шахсларгина чиқарилади. Бундай шахслар бадарға қилинишидан олдин махсус миграция лагерида сақланади.\nҚолаверса, бизнинг маълумотларимизга кўра, муҳожирларни ортга қайтариб юборилишини молиявий таъминлаш қоидалари биринчи навбатда Россияга виза билан кириб келувчи муҳожирларга нисбатан қўлланилган,- дейди “Фуқаровий кўмак” ташкилоти фаоли Елена Буртина.


БМТ: Жанубий Судандаги тўқнашувларда 8 киши ҳалок бўлди ва 60 нафардан ортиғи жароҳат олди\n10:47 / 12.07.2016\nЖанубий Судан пойтахтида мамлакат президенти Салва Киира ва унинг ўринбосари Риек Машар тарафдорлари ўртасида тўқнашувлар давом этмоқда. Бу ерда жойлашган БМТнинг қўриқланувчи оромгоҳи (қочқинлар учун) ҳудудида ҳамда унинг атрофида 8 нафар тинч аҳоли ҳалок бўлди ва 50 нафардан ортиғи турли жароҳатлар олди. Бу ҳақида БМТ бош котибининг расмий вакили Стефан Дюжаррикнинг маълумотига асосланиб, ТАСС хабар берди.\n"БМТнинг Жанубий Судандаги миссиясининг маълум қилишича, охирги 24 соат ичида қўриқланувчи оромгоҳда 67 нафар киши жароҳат олган. Улардан саккизтаси ҳалок бўлган", - деди у.\nБундан аввал Дюжаррикнинг ўринбосари Фархон Ҳақ сўнгги кунлар ичида тўқнашувлар натижасида БМТнинг 2 нафар хитойлик тинчликпарвар элчиси ҳалок бўлгани ҳамда яна 7 нафари жароҳат олгани ҳақида хабар берган эди.\nЖубадаги президент Салва Киира ва унинг ўринбосари Риек Машар тарафдорлари ўртасидаги тўқнашувлар 7 июль куни - мамлакат мустақиллигининг 5 йиллигига икки кун қолганда содир бўлган.\nБМТ бош котиби Пан Ги Мун Хавфсизлик Кенгашини Жанубий Суданга нисбатан қуролли эмбаргони йўлга қўйишга, санкцияларни кенгайтириш ва мамлакатга ҳарбий вертолётлар ҳамда қўшимча кучларни йўллаб, тинчликпарвар кучларни мустаҳкамлашга чақирди.\n16:36 / 24.03.2018\n09:50 / 01.03.2018\n22:28 / 14.02.2018


Қурманбек Бакиев истеъфо талабларини илгари сурди - BBC O'zbek\nImage caption Кун давомида жаноб Бакиев баёноти ўзгарди\nЧетлатилган Президент Қурманбек Бакиев сешанба куни агар муваққат ҳукумат у ва унинг оиласи хавфсизлигини кафолатласа, истеъфога чиқишга тайёр эканини айтган.\nАйни дамда Москва ҳамда Вашингтон Қирғизистондаги вазиятни иложи борича тезроқ барқарорлаштиришни истайди, дея хабар беради Россиянинг ИТАР-ТАСС ахборот агентлиги Россия Ташқи ишлар вазирлигидаги манбага иқтибосан.\nУшбу манба бу ҳақда АҚШ Давлат котиби Ҳиллари Клинтон билан Россия Ташқи ишлар вазирининг ўринбосари Григорий Карасин мулоқоти ортидан маълум қилган.\nАввалроқ Президент Бакиев муваққат ҳукуматнинг истеъфога чиқиш ҳақидаги талабини рад этган эди.\nЖанубий Жалолобод шаҳрида бир неча минг тарафдори ўнгида гапирган Президент Бакиев: "Мени Қирғизистон халқи сайлаган, шундай экан, муваққат ҳукуматнинг ҳар қандай қарори ноқонуний," деб айтди.\n13-апрел куни ҳукуматнинг Бош прокурори Азимбек Бекназаров: "Агар Бакиев сешанба куни кечгача Бишкекка қайтмаса, Қирғизистон муваққат ҳукумати уни ҳибсга олиш ниятида," - дея огоҳлантирган эди.\nАзимбек Бекназаров сўзларига кўра, бугундан эътиборан Қурманбек Бакиев дахлсизлик иммунитетидан маҳрум этилган.\nБу амалда муваққат ҳукуматга жаноб Бакиевни ҳибсга олиш имконини беради.\nҚирғизистондаги янги ҳукумат сешанба куни эрталаб Конституцион маҳкама фаолиятини вақтинчалик тўхтатган эди.\n"Охирги пайтларда Конституцион маҳкама Конституцияни қўпол равишда оёқ ости қилаётган ва Президент Қурманбек Бакиев ҳукуматини мустаҳкамловчи қарорларни қабул қилаётган эди", - деб айтди жаноб Бекназаров.\nДушанба куни давлат раҳбари ваколатидан ихтиёрий равишда воз кечмаслигини эълон қилган Қурманбек Бакиев Қирғизистон муваққат ҳукуматини "нолегитим" дея атаган ва янги ҳукуматни уни ушлашдан тийилишга чақирган эди.\n"Мени ушлаш, йўқ қилишга ҳаракат қилиб кўришсин. Ҳеч нарса билан оқлаб бўлмайдиган даражада қон оқади, деб ўйлайман", - дея баёнот берганди Президент Бакиев.\nҲибсга олиш санкцияси\nImage caption Расмий хабарларга кўра, Бишкекдаги ғалаёнларда камида 82 инсон ҳалок бўлган\nБишкекдаги Первомайск туман маҳкамаси ҳукуматдан четлатилган Президент Бакиевнинг иниси Жаниш ва тўнғич ўғли Марат Бакиевларни ҳибсга олишга санкция берди.\nМаҳкама, шунингдек, истеъфога чиққан Қирғизистон Бош вазири Дониёр Усенов, Мудофа вазири Бакит Калиев ва Махсус хизматлар бошлиғи Мурат Суталиновни ҳам ҳибсга олишга рухсат берди.\nҲибсга олиш буйруғи берилган мазкур шахсларга Бишкекда ўтган ҳафта бўлиб ўтган ғалаёнлар чоғида намоишчиларга қарата ўт очишга буйруқ бериш айблови қўйилган, дея изоҳ берган Қирғизистон Бош прокуратураси.\nМаксим Бакиев Латвиядами?\nҚирғизистон мухолифати Қурманбек Бакиевни қариндош-уруғчиликда, яқинларига давлат лавозимларини бериш, хусусан, мамлакатда яқинда ташкил этилган сармоялар бўйича агентликка раҳбар сифатида ўғли Максимни тайинлаганини танқид қиладилар.\nЛатвиядаги рўзномалар ёзишича, Максим Бакиев Латвия ҳудудига кирган.\nРўзномаларга кўра, Максим Бакиев бу мамлакатда бизнес алоқаларига эга.\nБи-би-си мухбири Дамиен Макгиннес хабар қилишича, Латвия Ташқи ишлар вазирлиги матбуот хабарларини тасдиқламаган ҳам, рад ҳам этмаган.\nЛатвия Ташқи ишлар вазирлигидан билдиришларича, жаноб Бакиев Шенген визаси амалда бўлган мамлакатлардан биридан Латвияга кирган бўлиши мумкин.\nҚатор Оврўпо мамлакатларида умумий чегара ва паспорт назорати тартиби амал қилади ва Латвия ҳам Шенген визаси жорий этилган мамлакатдир.


Исёнкор Каталония, суриялик қочоқлар ва энг...\n21.10.2019 23:03 0 1922\n«Фокус» сайтида ўтган ҳафта халқаро майдонда содир бўлган энг муҳим воқеаларга бағишланган фотоочерк жойланди.\n14 октябрь — Мудофаачилар куни Украинада 12 минг киши «Штайнмайер формуласи имзоланиши, Донбассдаги қўшинларни бўлиб юбориш, Россия ва жангариларга сиёсий ён босишга норозилик билдириш учун «Капитуляцияга қаршилик марши»га чиқди.\nНью-Йорк, Манҳэттендаги баландлиги бўйича дунёда еттинчи ўринда турувчи Халқаро савдо маркази фонида Ойнинг чиқиши.\nАвстралияда «Bridgestone World Solar Challenge» — қуёш батареяларидаги автомобиллар ўртасида пойга ўтказилмоқда. Унда дунёнинг етакчи технология университетларидан 44 та талабалар жамоаси қатнашди. Ҳар бир жамоа ўлчамлари 6 квадрат метрдан катта бўлмаган пойга машиналари ясади — булар қитъани шимолдаги Дарвин шаҳридан бошлаб жанубдаги Аделаида шаҳригача босиб ўтиши шарт.\nКХДР етакчиси Ким Чен Ин оқ отда муқаддас Пэкту тоғига кўтарилди. Корея ОАВ хабарларига кўра, у муҳим қарорлар қабул қилишдан аввал шу пайтгача бу тоққа уч марта чиқиб тушган.\nХитойлик Юнцинь Бао 2019 йилнинг энг яхши ёввойи табиат сураткаши деб топилди. У мамлакат шимолидаги Циляньшань тоғида тулки ва юмронқозиқнинг ўзига хос олишувини тасвирга михлашга эришди.\nЎтган ҳафта бошидан бери Каталонияда норозилик намойишлари тўхтамаяпти. Маҳаллий сепаратчи етакчиларни суд қамашга ҳукм қилганидан сўнг минглаб намойишчилар Барселона ва мухториятнинг бошқа шаҳарларида ҳар куни оёққа туришмоқда. Ўтган жума куни 525 минг киши Барселона кўчаларига чиқди. Каталонияда исёнлар бошланганидан бери 207 нафар полициячи жароҳатланган, 128 нафар намойишчи ҳибсга олинган, ўнлаб нафари яраланган.\nКалифорния (АҚШ)нинг Ҳалф-Мун-Бэй шаҳарчасида 46-анъанавий улкан қовоқлар танлови бўлиб ўтди. 986 килограммлик қовоқ рекордни янгилаб биринчи ўринни ва 15 225 доллар мукофот пулини қўлга киритди.\nТуркия Сурияда ҳарбий амалиётларни бошлаганидан бери минглаб инсонлар ўз уйларини тарк этишга мажбур бўлишди. Турли маълумотларга кўра, қочоқлар сони 160 мингдан 300 минг кишигачани ташкил этади. Уларнинг аксарият БМТ Ироқ Курдистонида ташкил этган лагерларда паноҳ топган.\nГерманиянинг Гессен университети ходимлари АҚШга жўнатиш учун «Пила мастодонти»ни бўлакларга ажратишяпти. Мастодонтнинг суяклари 1801 йили Гудзон дарёси водийсида топилган, кейинчалик Америка тарихидаги музейда ўрнатилган илк жонивор экспонатига айланган эди. ХІХ аср ўрталари уни европалик коллекционерларга сотиб юборишади. Бу йил, орадан шунча вақт ўтиб, уни Смитсон Америка санъати музейида намойиш қилиш учун қайтаришяпти.\nХитойда ҳосилни йиғиб олиш кампанияси қизғин паллага чиққан. Суратда комбайнлар, поя майдалагичлар ва ер ҳайдов тракторлари сорго даласида ишламоқда.\nфото Сурия қуёш энергияси Туркия Ким Чен Ин Каталония\nХориж Кеча, 19:27


Амалдагидан уч баравар зиёд нарх белгилаган ноқонуний таксичиларга чора кўрилди - xabar.uz\nАмалдагидан уч баравар зиёд нарх белгилаган...\n10.06.2019 16:29 0 2107\nТошкент халқаро аэропортидан чиқишда ўз хизматларини таклиф қилаётган ва бунинг учун амалдагидан уч баравар зиёд нарх белгилаган ноқонуний таксичилар билан боғлиқ вазият назоратга олинди. Бу ҳақда пойтахт ИИББ матбуот хизмати хабар берди.\nҚайд этилишича, солиқ идоралари ҳамда Автомобиль ва дарё транспорти агентлиги вакиллари билан ҳамкорликда аэропорт ҳудудида лицензиясиз фаолият олиб бораётган такси ҳайдовчилари аниқланмоқда. 17 майдан 1 июнгача бўлган муддат ичида 50 нафар ана шундай такси ҳайдовчиси аниқланди.\nБироқ, ноқонуний таксичилар ҳуқуқ-тартибот идораларини алдашнинг турли усулларини ўйлаб топишаётгани ҳам айтилади. Масалан, дўсти ё қариндошини кутаётганини айтиши ёки аэропортдан чиқишга ўзига қарашли одамни юбориб, машинасида чеккада пойлаб туриши мумкин.\nаэропорт Тошкент шаҳар ИИББ такси


Соғлиқни сақлаш вазирлиги:ФАРМАЦЕВТИКА КОРХОНАЛАРИ СОНИ ЯНА КЎПАЯДИ\nСоғлиқни сақлаш вазирлиги:ФАРМАЦЕВТИКА КОРХОНАЛАРИ СОНИ ЯНА КЎПАЯДИ Бош сахифа\nИнсон саломатлигини асрашда замонавий тиббий ёрдам билан бир қаторда аҳолини сифатли, арзон, шифобахш дори-дармон билан таъминлаш ҳам муҳим ўрин тутади. Кейинги икки йил мобайнида бу борада фармацевтика тармоғини ривожлантириш, дори воситалари ва тиббий буюмларнинг арзонлиги ва эркин муомаласини таъминлашга қаратилган қатор норматив-ҳуқуқий ҳужжатлар қабул қилинди.\nФармацевтика тармоғининг давлат бошқаруви тизими қайта кўриб чиқилди. Ўзбекистон Республикаси Соғлиқни сақлаш вазирлиги ҳузурида Фармацевтика тармоғини ривожлантириш агентлиги ташкил этилди.\nМазкур агентлик зиммасига Президентимизнинг тегишли фармон ва қарорлари ижросини ҳаётга татбиқ этиш, маҳаллий фармацевтика саноатини ривожлантириш билан боғлиқ қатор вазифалар белгилаб берилди. Айни пайтда фармацевтика саноатига хорижий инвестицияларни жалб этиш, бу йўналишда хориждаги етакчи ишлаб чиқариш компаниялари билан алоқаларни кенгайтиришга алоҳида эътибор қаратилаётир.\n18-26 апрель кунлари Ўзбекистон ишбилармон доиралари делегациясининг Хитой Халқ Республикасига уюштирилган ташрифидан ҳам ана шундай мақсад кўзланган эди. Ўзбекистон Республикасининг Хитой Халқ Республикасидаги элчихонаси томонидан ташкил этилган мазкур тадбирда Фармацевтика тармоғини ривожлантириш агентлиги директори А. Абдуллаев, "Zomin-Farm" эркин иқтисодий зонаси раҳбари А. Назаров, Тошкент ва Жиззах вилояти ҳокимларининг ўринбосарлари иштирок этмоқда.\nМазкур ташриф доирасида Фармацевтика саноатини ривожлантириш агентлиги Хитойнинг фармацевтика соҳасидаги йирик давлат корпорациялари – "China Meheco Corparation", "Xitoy Sinopharm International Corparation", "Avic International Ingeneering Company", "Ziu Zhi Co, Ltd" ва бошқа шу каби нуфузли компаниялар билан музокаралар олиб борди. Мулоқотлар чоғида ҳамкорликнинг қуйидаги устувор йўналишлари аниқланди:\n– Мамлакатимизда талаб катта бўлган дори воситаларининг субстанцияларини ишлаб чиқаришни ташкил этиш;\n– Юртимизда дори воситалари, тиббий буюмлар ва тиббий техникани биргаликда ишлаб чиқаришни ташкил қилиш;\n– Вакциналар ва таркибида зардоб сақловчи препаратларни ишлаб\n– маҳаллий фармацевтика ишлаб чиқарувчиларининг юқори сифатли Хитой маҳсулотларидан фойдалана олиш имкониятларини кенгайтириш.\nТашриф доирасида Ўзбекистон делегацияси аъзолари «China Sinopharm International Corparation» ва “National Vaccine and Serum Institute” вакцина заводига ташриф буюрди.\nПекин интеграция ривожлантириш хизмати “Shenteihe” МЧЖ билан Ўзбекистон Республикасида қаттиқ дори шакллари: таблеткалар, капсулалар ва кукун шаклдаги дори воситларини ишлаб чиқаришни ташкил этиш тўғрисидаги келишувга кўра, умумий қиймати 6 миллион АҚШ долларига тенг шартнома имзоланди. Лойиҳа 2018-2020 йилларда “Zomin-Farm” эркин иқтисодий зонаси ҳудудида амалга оширилиши режалаштирилган.\nАйни пайтда мамлакатимиз ишбилармонларининг Хитойга ташрифи давом этмоқда. Ташриф якунига қадар фармацевтика саноатидаги илғор технологиялар билан танишиш ва тажриба алмашиш, истиқболдаги ҳамкорлик йўналишлари бўйича яна бир қатор келишувларга эришиш режалаштирилган.\nМаълумот ўрнида айтиш жоизки, бугунги кунда мамлакатимизда 150 дан ортиқ фармацевтика корхонаси фаолият юритмоқда. Улар томонидан ишлаб чиқарилаётган 2500 номга яқин дори-дармондан тиббиётимиз амалиётида кенг фойдаланиляпти.\nҲозирги вақтда сайтда: 198та фойдаланувчи


Пойтахтимизда бўлиб ўтган IX Инновацион ғоялар, технологиялар ва лойиҳалар Тошкент шаҳри ҳамда вилояти ҳудудий ярмаркасида 300 дан ортиқ саноат корхоналари, 800 дан зиёд кичик бизнес ва -хусусий тадбиркорлик субъектлари, талаба-ёшлар ўз ишланмалари билан қатнашди.\nПрезидентимизнинг 2008 йил 15 июлдаги “Инновацион лойиҳалар ва технологияларни ишлаб чиқаришга татбиқ этишни рағбатлантириш борасидаги қўшимча чора-тадбирлар тўғрисида”ги қарори ижроси доирасида уюштирилган мазкур тадбирда саноат, қишлоқ хўжалиги, қурилиш, соғлиқни сақлаш ва фармацевтика, ахборот технологиялари, илм-фан ҳамда бошқа йўналишларга оид жами 600 га яқин инновацион технология, ишланмалар намойиш қилинди.\n— Ярмаркада энергияни тежаш ва ундан оқилона фойдаланиш мавзуидаги лойиҳам билан қатнашаяпман, — дейди Тошкент давлат техника университети талабаси Сарвар -Усмоналиев. — Маълумки, ҳозирги кунда автомобиль йўллари, кўчалар, хиёбон ва майдончалар, хизмат кўрсатиш шохобчалари электр энергияси ҳисобига ёритилади. Ишланмамнинг асосий мақсади сарфланаётган бундай энергияни унинг муқобил шакли, яъни шамол генератори асосида тежаш, шу орқали табиий ресурслардан самарали фойдаланишни таъминлашдан иборат.\nТадбирда иқтисодиётни ривожлантиришга қаратилган янги техника ва технологиялар, илмий ғоялар сараланиб, уларни амалиётга самарали қўллаш бўйича тавсиялар ишлаб чиқилди.\nМазкур рукндаги бошқа мақолалар: « Академик Ғани Абдураҳмонов\tҲар бир кундан завқланиб яшаяпмиз »


Украина мудофаа вазири: «Биз ҳар куни юздан ортиқ жангчимизни йўқотяпмиз»\nУкраина мудофаа вазири Олексий Резников Донбассдаги жанговар зонада кўрилаётган Украина қуролли кучларининг йўқотишлари ҳақида маълум қилди.\n«Фронтда вазият оғир. Биз ҳар куни юз нафаргача аскаримизни йўқотяпмиз, беш юздан зиёд аскар эса ярадор бўлмоқда», — деб ёзди Резников Facebook’да.\nУнинг сўзларига кўра, рус армияси «оммавий босимни давом эттирмоқда, олдинга силжияпти, бироқ кучли қаршиликка дуч келмоқда, катта йўқотишларга учрамоқда, аммо ҳозиргача фронтнинг маълум қисмларида олдинга силжиш учун етарли кучга эга».\nРезников келтирган қурбонлар сони Украина президенти Владимир Зеленскийнинг 1 июнь куни Донбассдаги жангларда ҳар куни 60-100 нафар украиналик аскари ҳалок бўлиб, 500 га яқини яраланаётгани айтган аввалги ҳисоб-китобларига мос келади.\nРезников ҳарбий йўқотишлар ҳақида хабар берган постнинг асосий мавзуси Украинага бошқа давлатлардан қурол етказиб бериш бўлган. Хусусан, Украина мудофаа вазири Польшанинг 155 мм калибрли «Қисқичбақа» ўзиюрар гаубицалари жангларда фойдаланишга тайёрлигини маълум қилган.


Ўзбекистоннинг ОИТВга чалинганлар рўйхатида эркаклар кўплигича қолмоқда\nЎзбекистонда ОИТВ (Орттирилган иммун тақчиллиги вируси) га чалинганларнинг умумий сони шу кунда 27 минг 570 кишини ташкил қилади.\nОИТСга қарши кураш республика марказининг маҳаллий матбуот орқали тарқатган маълумотларига кўра, ОИТВга чалинганларнинг 16181 нафари эркак ва 11389 нафари аëллардир.\nМарказ тарқатган маълумотларда ўтган йил декабридан бошлаб ОИТВ юқтирган аëллар сони ҳам ошаëтгани билдирилган.\nОИТСга чалинаëтган аëлларнинг сони умумий кўрсаткичнинг 30 фоизини ташкил қилаëтган бўлса ҳам бу рақамларнинг ошиб бораëтгани шифокорлар хавотирига сабаб бўлмоқда. ОИТСга қарши кураш республика маркази маълумотларида бу ҳолат ОИТВнинг жинсий алоқа орқали юқиши кўпайганидан далолат экани урғуланади.\nБу маълумотларда ОИТВнинг жинсий алоқа орқали юқиши умумий кўрсаткичнинг 52 фоизини ташкил қилиши айтилади.\nАйни пайтда бу касалликнинг қон орқали ўтиши республикада анча камайгани ҳам таъкидланган. Бундан 5 йил олдин қон орқали ОИТВ юқтирганлар сони умумий рақамнинг 80 фоизини ташкил қилгани эътиборга олиниб¸ бу ҳолатнинг хавотирли жиҳати камайгани ҳам қўшимча қилинган.\nЎзбекистонда ОИТВни она қорнидаги болага юқиши энг кам фоизни ташкил қилиши ҳам ОИТСга қарши кураш республика маркази эълон қилган маълумотларда акс этган.\nУнда ОИТВни она қорнида юқтирганлар 3 фоизни ташкил қилгани ва бу рақам ҳам камайиш тарафга қараб бораëтгани маълум қилинган.\nМарказ маълумотларига кўра, кечган йилда ОИТВга чалинган болалар сони ҳам икки марта камайган.\nАйни пайтда 14 ëэдан 16 ëшгача бўлган ўсмирлар орасида ОИТВга чалинганлар кўпайгани ҳам хавотирли сигнал ўлароқ билдирилган.\nБу маълумотга кўра, ОИТВга чалинганларнинг кўп қисмини 20 ëшдан 49 ëшгача бўлган эркаклар ташкил қилган.\nЎзбекистонда ОИТВга чалинишнинг олдини олиш учун қатор чоралар кўрилган.\nЖорий йил сентябрида кучга кирган қонунга кўра, уйланадиган ўзбекистонлик ОИТСга қарши кўрикдан ўтиши шарт.\nБу меъёр 24 сентябрь куни кучга кирган “Одам иммун тақчиллиги вируси келтириб чиқарадиган касалликка қарши кураш тўғрисида”ги қонунда белгилаб қўйилган.\nОдам иммун тақчиллиги синдроми (ОИТС) га қарши кураш марказлари врачларига кўра, бу касалликка чалиниш ҳолатлари, айниқса, меҳнат муҳожирлари орасида кўпроқ кузатилмоқда.\nОлий Мажлис Қонунчилик палатаси жорий йилнинг 7 июнида қабул қилган, Сенат томонидан 22 августда маъқуллаган ОИТСга қарши қонун 5 боб ва 28 моддадан иборат бўлиб, унинг муқаддимасида мазкур ҳужжатнинг “касаллик тарқалишига қарши кураш соҳасидаги муносабатларни тартибга солиши” белгилаб қўйилган.\nҚонунда ОИТВ инфекциясининг тарқалишига қарши курашнинг асосий йўналишлари сифатида бу курашнинг яхлит тизими фаолиятини таъминлаш, ОИТВга чалинганларни бепул махсус даволаш ва уларни ижтимоий ҳимоялаш, ОИТВ тарқалишининг олдини олиш чораларини амалга ошириш каби қатор йўналишлар белгилаб қўйилган.\nҚонуннинг 15-моддасида ОИТВга қарши махсус тиббий кўрикдан мажбурий тарзда ўтказиладиганлар санаб ўтилган.


2016 йилнинг 15 декабридаги харидларни куннинг иккинчи ярми ва кечки пайтга режалаштириш ҳақида тавсия мазмунидаги эълон (uzcard.uz) карта эгалари томонидан қизғин муҳокама қилинаётгани муносабати билан ЯУПМ мутахассислари қуйидаги изоҳни тақдим этдилар: мазкур тавсия карта эгаларининг пластик карточкалар орқали шахсий маблағларини тасарруф қилишдаги эркинликларини асло чегараламайди ҳамда у кун давомидаги транзакциялар фаоллигини бир маромдаги тақсимотини таъминлашга қаратилгандир. Яъни, исталган вақтда карталардан фойдаланиш мумкин.\nСтатистик маълумотларга кўра, фойдаланувчилар фаоллигининг энг юқори кўрсаткичи куннинг биринчи ярмига тўғри келмоқда (соат 10:00 дан 13:00 гача), янги йил олди даврида эса фаоллик сезиларли даражада ўсди. Шу муносабат билан карта эгаларига узлуксиз хизмат кўрсатишни таъминлаш мақсадида мутахассислар барча зарур чора-тадбирларни амалга оширмоқдалар. Харидларни мўътадил фаоллик даврига режалаштириш ҳақидаги тавсия ташкилий чора-тадбирлардан бири ҳисобланади. Яна бир бор таъкидлашни истардикки, мазкур чора-тадбир байрам арафасида тавсия мазмунига эга бўлиб, бажарилиши шарт бўлган талаб ҳисобланмайди!\nПластик карталар эгаларига махсус мурожаат!\nҲурматли пластик карточкалар эгалари! Аввал хабар берганимиздек, 2016 йилнинг 14 ва 15 декабрь кунлари транзакциялар фаоллигининг ортиши муносабати билан POS ва E-POS терминалларининг Процессинг Маркази билан эрталабки соатларда (11:00-12:30) уланиш жараёнида узилишлар кузатилди. Мазкур ҳолатлар юзасидан чоралар кўрилмоқда. Шунга қарамасдан, янги йил олди кунлари карта эгаларига харидлар ва онлайн тўловларни куннинг иккинчи ярми ва кечки вақтга режалаштиришларини тавсия қиламиз.\nБизни тушунасиз деган умиддамиз!\nСавдо ва хизмат кўрсатиш корхоналарига!\nЯгона Умумреспублика Процессинг Маркази шуни Сизга маълум қиладики, янги ускунани созлаш муносабати билан 2016 йил 13 декабрь учун соат 16-00дан кейинги ва 14 декабрь учун соат 16-00га қадар UZCARD Online тизими транзакцияларини автоматлаштирилган банк тизимига юбориш 2016 йил 15 декабрь куни соат 20-00дан 21-00га қадар амалга оширилади.


Mercedes-Benz пандемия шароитида автомобилларни мижозларга етказиш хизматини йўлга қўйди\nMercedes-Benz компанияси янги хизматни йўлга қўйгани ҳақида эълон қилди. Компания интернет-дўкони орқали буюртирилган автомобилларни мижозларга контактсиз етказиб беради.\nАвтомобилнинг кўрсатилган манзилга етказиб берилиши учун ҳақ олинмайди. Ушбу хизмат ҳозирча фақат Германияда йўлга қўйилган.\nMercedes-Benz коронавирус пандемияси шароитида машиналарни мижоз уйига етказиб беришга қарор қилган охирги автомобил компанияларидан бири бўлди. Пандемия сабабли контактсиз савдога деярли барча брендлар ўтди.\nНемис компаниясининг баҳолашича, автомобилларнинг онлайн хариди 5 йилдан кейин одатий кўриниш олади ва ҳар тўртинчи “Мерседес” уйдан чиқмай харид қилинади. Компания интернет-дўкони 2019 йил декабрдан оммалашиб, 400 мингга яқин фойдаланувчини жалб қилишга улгурди. Умуман олганда, компаниянинг онлайн-савдо хизмати илк бор 2016 йил ишга туширилган.\nБироқ таъкидлаш жоиз, Mercedes-Benz’нинг ушбу хизмати тўлиқ контактсиз ҳисобланмайди: машина калити ва ҳужжатларни мижозларга шахсий ҳимоя воситаларида бўлган ходим топширади.\nХаридорлар ва автосалонлар вакиллари ўртасида умуман алоқасиз муомалани Geely ва Tesla компаниялари йўлга қўя олди: бу компаниялар машиналарининг калитлари АҚШ ва Хитойда мижозларга квадрокоптерларда етказиб берилмоқда. Британияда эса бунинг осонроқ усулидан фойдаланилмоқда: автомобилларни етказиш хизмати калитларни олдиндан айтилган махсус жойда қолдирмоқда.


Болалар оромгоҳларда дам олади\nВилоятимизнинг ёзги соғломлаштириш лагерларида 760 нафар бола ҳордиқ чиқаради. Туркистон вилоятининг инсон салоҳиятини ривожлантириш бошқармаси Туркистон шаҳар бўлимига қарашли “Болалар ва ўсмирлар маркази” тасарруфидаги болаларнинг ёзги соғломлаштириш оромгоҳлари Саврон тумани, Ўранғай қишлоқ округи, “Қушата” аҳоли манзилида жойлашган.\nЕтим, ота-она ғамхўрлигисиз қолган, кам таъминланган ва ижтимоий аҳволи ночор оила фарзандлари учун йўлланма бепул тақдим этилади. Мажбурий ўрта таълим жамғармасидан бепул йўлланма билан келган болалар 5 мавсум давомида (ҳар мавсумда 152 нафар бола) ҳордиқ чиқаради. Ҳордиқ масканларида барча карантин чораларига риоя этган ҳолда, касаллик тарқалишига йўл берилмаяпти.\nБултур пандемия туфайли юртимиздаги ёзги оромгоҳларнинг аксарияти ёпилиб қолди. Хавфсизликни таъминлаш, болаларнинг ҳаёти ва соғлиги энг муҳим талаблардан бири. Шу боис санитария-эпидемиологик аҳвол туфайли шаҳар ташқарисидаги болалар оромгоҳлари ва базаларига қабул қилишнинг асосий шарти – болалар ва ходимлар учун ПЗР тест натижасидир.\nОромгоҳларнинг сиғимлилиги минтақадаги санитария-эпидемиологик аҳволга кўра аниқланади.\nТуркистон вилояти ҳокимининг матбуот хизмати.\n2021-07-31, 02:38 133\nМактаблар қучоқ очди 82


14:45 / 14.03.2018\n2018 йилнинг январь-февраль ойларида ўртача жон бошига товар айланмасининг энг юқори кўрсаткичлари Тошкент шаҳри (1535,1 минг сўм), Навоий вилояти (683,9 минг сўм) ва Тошкент вилоятида (602,3 минг сўм) кузатилди. Бу ҳақда Давлат статистика қўмитаси хабар бермоқда.\nМамлакат бўйлаб чакана савдо товар айланмаси аҳоли жон бошига 0,3%га ошиб, 533,5 минг сўмни ташкил этди (2017 йил январь-февраль ойларида 434,0 минг сўмни ташкил қилган эди).\nОвқатланиш ташкилотларининг чакана товар айланмаси ҳажми 404,0 млрд сўмни ташкил этди ва 5,0%га камайди. Чакана савдо товар айланмасининг умумий ҳажмида овқатланиш корхоналарининг улуши 2,3%ни ташкил этди.\nстатистика товар айланмаси


"Реал" Испания кубогидан чиқиб кетди - Offside.uz – Offside'да бўлинг, офсайдда қолманг!\n"Реал" Испания кубогидан чиқиб кетди\nИспания кубогининг чорак финал босқичи доирасида кутилмаган натижа қайд этилди. "Реал"нинг "кетмони" ушбу мусобақада ҳам "учмади". Зидан шогирдлари сафарда "Леганес"ни 1:0 ҳисобида мағлуб этганига қарамай, ўз майдонида ушбу жамоага ютқазиб, мусобақани тарк этишди.\nУчрашувнинг 31-дақиқасида мезбон ҳимоячиларининг хатосидан кейин Эрасо тўпни эгаллаб олди ва 22 метрлардан ажойиб зарба билан Касилья қўриқлаётган дарвозани ишғол қилди. Иккинчи бўлим бошида Бензема ўткир бурчак остида бўлишига қарамай, яккама-якка вазиятдан унумли фойдаланишга муваффақ бўлди.\nОрадан кўп ўтмасдан ҳисоб 1:2га етказди. Бурчакдан етказилган узатмани Пирес бош билан рақиб дарвозасига жойлаб қўйди. Ўйин охирига қадар "Реал" ихтиёрида камида 35 дақиқа вақт бўлса-да, улар ҳисобни ўзгартира олишмади. "Леганес" дарвозабони 2-3та вазиятда қаҳрамонлик кўрсатганини таъкидлаш лозим.\nШу тариқа, икки ўйин натижасига кўра ҳисоб тенг бўлган бўлса-да, сафарда урилган гол қоидасига кўра "Леганес" ярим финалга чиқди.\nШунингдек, "Валенсия" ҳам Кубокдан чиқиб кетишига бир бахя қолди. "Кўршапалаклар" "Алавес" майдонида 1:2 ҳисобида имкониятни бой беришди. Валенсияда ўтган дастлабки ўйинда мезбонлар шундай ҳисобда ғолиб чиқишганди. Қўшимча бўлимларда ҳисоб ўзгармаган бўлса, пенальтилар сериясида "Валенсия" ғалаба қозонди — 3:2.\nИспания кубоги ярим финалига чиққан 3та жамоа номи маълум бўлди — "Севилья", "Валенсия", "Леганес". Тўртинчи жамоа номи бугун оқшом бўлиб ўтадиган "Барселона" - "Эспаньол" баҳсидан кейин маълум бўлади.\nИспания кубоги, чорак финал, жавоб ўйинлари\nАлавес – Валенсия 2:1 (0:0, 2:1, 0:0, 0:0), пенальтилар бўйича - 2:3\nГоллар: 1:0 – 73 Мунир, 1:1 – 77 Санти Мина, 2:1 – 86 Собрино.\nАлавес – Сивера, Лагуардиа, Дуарте, Агиррегабириа, Эли (Демирович, 85), Ибаи Гомес (Мунир, 72), Пина, Торрес, Педраса, Собрино, Гвидетти (Перес, 72).\nВаленсия – Доменек, Рубен Везу, Гайя, Монтойя, Габриэл (Гарай, 23), Максимович (Санти Мина, 77), Парехо, Кондогбиа, Гонсалу Гедеш, Вьетто (Родриго, 59), Дзадза.\nОгоҳлантиришлар: Торрес (48), Максимович (50), Рубен Везу (61), Педраса (66), Кондогбиа (79), Мунир (80), Парехо (85), Гонсалу Гедеш (93), Пина (96), Дуарте (97), Санти Мина (103).\nРеал Мадрид – Леганес 1:2 (0:1, 1:1)\nГоллар: 0:1 – 31 Эрасо, 1:1 – 47 Бензема, 1:2 – 55 Пирес.\nРеал Мадрид – Касилья, Начо, Тео, Хакими (Карвахаль, 68), Рамос, Иско (Майораль, 77), Льоренте (Модрич, 69), Васкес, Ковачич, Асенсио, Бензема.\nЛеганес – Шампань, Бустинса, Рико, Тито, Сиовас (Мантовани, 58), Брашанац, Пирес, Эрасо, Эль-Жар (Наранхо, 80), Амрабат (Рауль Гарсия, 70), Бовю.\nОгоҳлантиришлар: Тито (27), Шампань (75), Рамос (80).\n25/01, 08:57 0\n2021 йилги Чемпионлар лигаси финали Россияда ўтказилиши мумкин\n"Навбаҳор" бугун Польша клубига қарши ўйнайди


ИИВ абитуриентларнинг ота-оналарини огоҳлантирди | Qalampir.uz\nИИВ абитуриентларнинг ота-оналарини огоҳлантирди\nЖамият\t18 Август 15:50 8151\nБу йилги тест синовлари пайтида абитуриентларнинг ота-оналар ва уларнинг яқинлари учун алоҳида кутиш жойлари ташкил қилинмайди. Бу ҳақда Ички ишлар вазирлиги матбуот котиби Шохруҳ Ғиёсов маълум қилди.\n“Ота-оналар ва яқинлар учун алоҳида кутиш жойлари ташкил қилинмайди. Тест ўтказиладиган жойларга олиб келувчи автомобил йўллари камида 1,5 км радиус масофада бетон тўсиқлар ёки юк автотраспорти билан тўсилади. Ушбу ҳудудларда ҳаракатланиш вақтинча чекланади. Фуқароларни ва автотранспорт воситаларини тўпланишига йўл қўйилмайди. Буларнинг барчаси зарурий хавфсизлик чоралари бўлиб, уларнинг бажарилиши қатъий назоратга олинади”, деди Шоҳрух Ғиёсов\nУнинг сўзларига кўра, жорий йилнинг 30 август кунидан бошлаб, тест ҳужжатлари Давлат фелдъегерлик хизматининг масъул ходимлари билан ҳамкорликда белгиланган манзилларгача патрул автомашиналари ёрдамида, зарурий махсус воситалар билан таъминланган ички ишлар органи ходимлари томонидан кузатиб борилади.\nСиновга келган ҳар бир абитуриент текширувдан ўтказилади. Шунинг учун абитуриентлар фақатгина шахсини тасдиқловчи ҳужжат бўлиши керак. Уларга сув, қалам, тегишли жиҳозлар, тиббий ниқоб билан таъминланадилар.\nAбитуриентлардан тест топшириш жойларига камида 1 соат олдин келишлари талаб этилади. Ҳозирда маҳаллий хокимликлар томонидан абитуриентлар учун алоҳида автобусларни ташкил этиш масаласи кўрилмоқда. Натижаси юзасидан қўшимча равишда ахборот берилади, дейилади матбуот котибининг сўзларида.\nЭслатиб ўтамиз, бу йилги тест синовлари стадионларда бир кунда икки сменадан ўтказилади.\n30 Ноябрь 18:33 39352\n30 Ноябрь 09:25 35095\n30 Ноябрь 21:20 31162\n30 Ноябрь 12:20 30871\n01 Декабрь 12:05 30046


Ортиқхўжаев Хитой элчиси билан учрашди. Коронавирус ҳақида миқ этилмади | Qalampir.uz\nОртиқхўжаев Хитой элчиси билан учрашди. Коронавирус ҳақида миқ этилмади\nЖамият\t03 Февраль 21:42 9232\nБугун, 3 февраль куни Тошкент шаҳар ҳокими Жаҳонгир Ортиқхўжаев Хитой Халқ Республикасининг Ўзбекистондаги элчиси Цзян Ян билан учрашди. Учрашувда Ўзбекистон ва Хитой, хусусан ХХРнинг йирик провинциялари ҳамда шаҳарлари билан Тошкент ўртасидаги муносабатларни ривожлантириш масаласи муҳокама этилди. Бу ҳақда Тошкент шаҳар ҳокимлиги Матбуот хизмати хабар берди.\nЖаҳонгир Ортиқхўжаев Тошкент шаҳар ҳокимлиги Хитой билан дўстлик ва ҳамкорлик муносабатларини қадрлаши ҳамда ўзаро алоқаларни янги босқичга олиб чиқиш имкониятлари кўп эканлигини таъкидлади.\nШунингдек, Тошкентда ишлаш ниятида бўлган хитойлик тадбиркорлар борлигини билдириб, улар билан икки томонлама манфаатли ҳамкорликни йўлга қўйиш ҳамда ривожлантиришда элчихонанинг амалий кўмаги муҳим бўлишини таъкидлади.\nЎз навбатида ХХРнинг Ўзбекистондаги фавқулодда ва мухтор элчиси Цзян Ян Президент Шавкат Мирзиёев олиб бораётган ислоҳотларнинг ижобий самараси, Тошкентнинг тобора янгиланиб, замонавийлашиб бораётган қиёфасини, шаҳримизда яратилаётган қулайлик, имконият ва шароитларни эътироф этиб ўтди.\nЎзбекистон билан Хитой ўртасидаги ўзаро савдо айланмаси 7,6 млрд АҚШ долларидан ортганлигини маълум қилиб, бу кўрсаткични бир неча баробар ошириш имконияти борлигини айтиб ўтди.\nУчрашувда икки томонлама алоқаларни ривожлантириш масаласи атрофлича муҳокама этилди. Ўзаро ҳамкорликда фармацевтика, электроника, қуёш энергетикаси, робототехника, сабзавот ва меваларни қайта ишлаш каби қатор соҳаларни ривожлантириш истиқболли эканлигига эътибор қаратилди.\nШунингдек, томонлар Тошкент шаҳрида хитойлик инвесторлар учун яратилган имкониятларга тўхталиб, Хитой томонидан инвестицияларни жадаллаштириш масалаларини муҳокама қилдилар.\nЦзян Ян яқин орада Гуанжоуда Ўзбекистоннинг Бош консуллиги очилиши режалаштирилаётганлигини маълум қилиб, ўзаро ҳамкорликдаги бошқа тадбирларга ҳам тўхталиб ўтди.\nСуҳбатда Хитойда пайдо бўлиб, дунёнинг 26 давлатига етиб борган янги коронавирус ҳақида сўз очилмаган. Жаҳонгир Ортиқхўжаев вирусдан Хитойда 361 киши ўлганига қарамай элчига ҳамдардлигини ҳам билдирмаган.\nКоронавирус билан касалланганлар ҳозирча Хитойдан ташқари 26 давлат – Япония, Таиланд, Сингапур, Жанубий Корея, Гонконг, Австралия, Тайвань, Макао, Малайзия, Америка Қўшма Штатлар, Германия, Вьетнам, Франция, Бирлашган Араб Амирликлари, Канада, Филиппин, Буюк Британия, Россия, Италия, Ҳиндистон, Финляндия, Швеция, Шри-Ланка, Камбожа, Непал ва Испанияда аниқланди.\nВирусдан ҳалок бўлганлар сони 362 нафарга, у билан касалланганлар сони 17205 нафарга етди. ЖССТ янги коронавируснинг дунёга тарқалиши сабабли Жамоат соғлиғи учун халқаро хавотирга молик фавқулодда вазият жорий қилди. Бу инсоният соғлиғи учун жиддий хавф туғилганда эълон қилинадиган расмий мақом ҳисобланади.\nЖаҳонгир Ортиқхўжаев Хитой вирус\n16 Сентябрь 15:13 62242\n16 Сентябрь 23:42 35825\n17 Сентябрь 14:20 34301\n18 Сентябрь 08:06 27875\n18 Сентябрь 18:04 26727


Путиннинг матбуот-анжумани янгича тартибда ўтади\n14:36 27 Феврал 2021\n12:46 17.12.2020 (Янгиланган 12:57 17.12.2020) Ҳавола олиш\nБу тадбирнинг одатий жадаллигини анчайин ўзгартиради: ёрқин либослар, юмшоқ ўйинчоқлар, плакатлардаги лозунглар - бу йил давлат раҳбари эътиборини жалб қилишда буларнинг ҳеч бири иш бермайди.\nТОШКЕНТ, 17 дек — Sputnik. Шахмат тартибида жойлашув, ниқоблар ва қўлқоплар — пандемия шароитида Владимир Путиннинг матбуот-анжумани янгича форматда ўтказилади.\nПесков: Путин ҳақидаги миш-мишларни ким тарқатаётганини биз биламиз\nПутин ўзининг Ново-Огареводаги қароргоҳида бўлади, журналистлар ва фотосуратчилар бир нечта матбуот-марказларида жойлашадилар. Жой учун курашдан фойда йўқ. Аммо бунинг ҳам ўзига яраша "плюс" томонлари бор.\nПлакатлар ўрнига - ниқоб режими\nҲар йили бир ярим мингдан зиёд одамлар (2019 йилда эса рекорд даражадаги 1895 киши) тўпланадиган Халқаро савдо марказига бу йил фақатгина 247 журналистни киритади. Санитар талаблар шунақа.\nПутинни матбуот-анжумани: фуқаролар ҳам савол беришлари мумкин бўлади\nМатбуот-анжумани иштирокчиларини федерал округлар бўйича гуруҳларга тақсимлашган. Халқаро савдо марказида чет эл ва Россия федерал ОАВ вакиллари жой олишади. Регионларда эса ўз майдонлари бўлади. Улар матбуот-анжумани бошлангунига қадар икки ярим соат олдин ишга тушади. Москвада — уч ярим соат олдин. Аммо пойтахтда асосий ҳаракатлар куннинг ярмида старт олса, Владивостокда бу кечга тўғри келади.\nКремль матбуот-хизмати бу йил плакатларни таъқиқлаган. Олдинги йилларда бу шоунинг асосий элементларидан бири бўларди - журналистлар қай бирининг транспаранти ёки сўзлари кўпроқ эътиборни жалб қилиши борасида ўзаро баҳслашар эдилар.\nБу сафар омма ичида ажралиш мураккаброқ бўлади. Аммо, ниқоблар устида ёзувлар ҳақида ҳеч ким ҳеч нарса демаган. Шу боис, танкчилар шлемида, космонавтлар костюмида келадиган журналистлар қўлқоплардан ҳам ижодий фойдаланишлари мумкин.\nСаволларни нафақат матбуот-марказида орқали, балки Moskva-Putinu.ru сайти ёрдамида ҳам йўллаш мумкин.\nОлтинчи декабр куни колл-марказ ўз ишини бошлаган, уларнинг операторларига кўплаб саволлар келиб тушган. Хабарлар Умумроссия халқ фонди томонидан қайта ишланмоқда.


«Норма Маслаҳатчи» газетасининг 2016 йил 26 июль 30-сони - Gazeta.Norma.uz\n«Норма Маслаҳатчи», №30, 2016й. 26 июль\nПрезидентимиз Ислом Каримов раҳнамолигида амалга оширилаётган иқтисодий ислоҳотлар натижасида мамлакатимизда ишлаб чиқарилаётган замонавий автомобиллар, телекоммуникация ускуналари, компьютер техникаси, кенг турдаги маиший электроника маҳсулотлари, жаҳонга машҳур матолару, улардан тайёрланаётган кийим-кечакларга дунё ҳавас қилмоқда.\nОзиқ-овқат хавфсизлигини мустаҳкамлаш, савдо ва умумий овқатланиш субъектларида хизмат кўрсатиш сифатини ошириш мақсадида бу йил биринчи марта «Савдо ва хавфсизлик» кўрик-танлови ўтказилади.\nЮридик шахсни ташкил этмаган деҳқон хўжалиги боқилган чорва молларни деҳқон хўжалиги ҳудудида; ижарага олинган дўконда; бозорда сотади. Юридик шахсни ташкил этмаган деҳқон хўжалиги қайси ҳолларда НКМдан фойдаланиши зарур?\n«Бухгалтерия ҳисоби тўғрисида»ги Қонуннинг 26-моддасига мувофиқ, хўжалик юритувчи субъектларнинг йиллик молиявий ҳисоботи манфаатдор банклар, биржалар, инвесторлар, кредиторлар ва бошқа шахслар учун очиқдир. Акциядорлик жамиятлари, шунингдек суғурта ташкилотлари, банклар, жамоат фондлари ва бошқа ташкилотлар ҳар йилги молиявий ҳисоботни акциядорларнинг ёки бухгалтерия ҳисоби субъекти бошқа юқори бошқарув органининг йиллик умумий йиғилиши ўтказиладиган санадан камида 2 ҳафта олдин аудиторлик хулосаси билан бирга эълон қилиши шарт. Ташкилотимиз – ломбард молиявий ташкилот ҳисобланади. Ташкилий-ҳуқуқий шакли – битта муассиси бўлган МЧЖ. Агар биз муассис битта бўлгани боис йиллик умумий йиғилиш ўтказмасак, йиллик молиявий ҳисоботни эълон қилишимиз шартми, уни ким учун эълон қиламиз?\nКорхонамиз хорижий ҳамкоридан сотиб олган автомобиль мойини қадоқлаш ва сотиш билан шуғулланмоқчи. Агар автомобиль мойи хориждан олиб келиниб, шу ерда қадоқланаётган ва сотилаётган бўлса, ХХТУТ бўйича коди 11220 (нефтни қайта ишловчи ва нефть маҳсулотларини ишлаб чиқарувчи корхоналар (нефть қуруми чиқарадиган заводларсиз)) бўлган фаолият тури учун лицензия керакми?\nХодим 2016 йил 1 июнда ўриндошлик бўйича ишга кирди. Июнда унга 2016 йил 17 июндан бошлаб йиллик меҳнат таътили беришларини сўраб ариза ёзди, чунки ушбу даврга асосий иш жойидан йиллик меҳнат таътили берилган экан. Ўриндошлик бўйича иш жойида жамоа шартномаси билан йиллик асосий таътил муддати 24 иш куни этиб белгиланган. Июндаги лавозим маоши – 950 000 сўм. Қонунга кўра у ўриндошлик бўйича йиллик меҳнат таътилига чиқа оладими? Агар чиқа олса, у қанча муддатга берилади, таътил пули қандай ҳисобланади?\nҚирғизистон фуқароси Ўзбекистонда яшаш гувоҳномасини олиш учун ҳужжатларни тақдим этаётганда паспортида визаси бўлиши шартми?\nЎғлим 2015 йил декабрда Нью-Йорк шаҳридаги Ўзбекистон консулхонасида янги намунадаги биометрик паспортни олди (АҚШда таълим олаётган талаба сифатида). Бироқ янги паспортда пропискаси ҳақида штамп ва чиқишга рухсат берувчи стикер қўйилмаган. Ўзбекистонга киришда муаммога тўқнаш келмайдими?\nМен хусусий фирма мулкдори ва раҳбариман. 2010 йилда барча солиқлар тўланганидан кейин қолган фойдага автосалондан «Матиз» автомашинаси олинди. Бугун унинг қолдиқ қиймати 1 500 000 сўмни ташкил этади. Мулкдор сифатида ДЙҲХХ органларига мурожаат этиб, автомашинани шахсий мулк қилиб бериш ҳақидаги буйруқни тақдим этдим. Мени нотариал идорага йўлладилар, нотариус 12 та ҳужжатни тақдим этишни талаб қилди. Шунингдек у автомашинани ўз номимга расмийлаштира олмаслигимни айтиб, қайсидир жисмоний шахс билан олди-сотди шартномасини расмийлаштиришни, сўнг у қайтадан бу машинани менга сотиши мумкинлигини маслаҳат берди. Ёки директор ваколатларини бошқа ходимга бериш кераклигини айтди, шунда у фирма номидан ҳадя шартномасини расмийлаштира олар экан. Нотариусларнинг айрим талаблари жуда қизиқ. Улардан бири менинг номимга ҳадя шартномаси расмийлаштирилиши учун турмуш ўртоғим розилик бериши кераклигини талаб қилди. ДЙҲХХда илгари бундай битимларни нотариуссиз расмийлаштирганликларини, бироқ солиқ органлари билан қандайдир ихтилофлар туфайли бундай қилмай қўйганликларини айтишди. Нима сабабдан мен ХК мулкдори бўлатуриб сохта битимларни расмийлаштиришим, уларни нотариусда тасдиқлашим кераклиги тушунарсиз. Эксперт-юристингиз Елена Ермохина менинг саволимга жавобан мулкдор «Хусусий корхона тўғрисида»ги Қонуннинг 15-моддасига асосан автомобилни шахсий мулк қилиб бериш ҳақида қарор қабул қилиши кераклигини айтди. Ушбу битимни тасдиқлаш учун нотариусга қуйидаги ҳужжатларни тақдим этиш зарур: ХК мулкдорининг қарори, агрегат рақами рўйхат рақамига мувофиқлигини тасдиқловчи штамп қўйилган автомототранспорт воситаси рўйхатдан ўтказилганлиги ҳақида ҳужжат (техпаспорт), автотранспорт воситаси бўлажак эгасининг паспорти. Ҳаммаси аниқ-равшан. Фойда ҳисобига хусусий корхонадан унинг мулкдорига транспорт воситасини қабул қилиш-топширишни расмийлаштиришни тартибга соладиган расмий ҳужжатларни, қонунларга, фармонларга ва бошқа ҳужжатларга ҳаволаларни топишда ёрдам берсангиз. Бу савол кўпгина хусусий бизнес вакилларини қизиқтиради.\nМен ЎзР резидентиман, хорижий фуқаро учун Ўзбекистонда яшаш гувоҳномасига эгаман. Автомактабдаги курсларни ўқиб битирдим. ДЙҲХХ органларида ҳайдовчилик ҳуқуқини олиш учун имтиҳонларни топшираётганимда ЎзРнинг барча фуқаролари сингари эмас, балки хорижий фуқаро сифатида ҳақ тўлашим кераклигини айтишди. Мен 15 йил ичида бундай вазиятга энди тўқнаш келдим. ЎзРда яшаш гувоҳномасига эга бўлган хорижий фуқаро ҳайдовчилик ҳуқуқини олиш учун имтиҳонларни топширишда қанча тўлаши кераклигини айтиб берсангиз.\n1-МЧЖ (сотувчи) ва ХФ (харидор) 2015 йил январида 200 млн сўмга олди-сотди шартномасини тузишди. Унинг шартларига кўра харидор 5 банк куни ичида олдиндан шартнома умумий суммасининг 50%ини, қолган 50%ини эса товар етказиб берилган кундан бошлаб 30 кун ичида тўлаши керак эди. Шартномада назарда тутилган муддатларда харидор олдиндан тўловни амалга оширди, сотувчи ҳам ўз вақтида – февралда унга товарни етказиб берди. Июнь ойида ХФ олдиндан 1-МЧЖнинг (бундан кейин – кредитор) ёзма розилигини олиб, ўз қарзини 2-МЧЖга ўтказиш тўғрисида битим тузди ва 1-МЧЖни 100 млн сўм қарзни тўлаш масаласи бўйича энди у янги қарздорга (2-МЧЖ) мурожаат қилиши кераклиги тўғрисида хабардор қилди. Кредитор янги қарздорга қарзни тўлаш талаби билан мурожаат қилди. Айни вақтда кредитор етказиб берилган товарга ўз вақтида ҳақ тўламаганлик учун пеня тарзида 20 млн сўм миқдорида неустойка тўлашни талаб қилди. Янги қарздор пеня тўлашдан бош тортди, чунки қарзни ўтказиш тўғрисидаги битимда янги қарздорнинг бундай мажбурияти назарда тутилмаган. Янги қарздорнинг важларига кўнмаган кредитор 2015 йил июлида хўжалик судига 100 млн сўм асосий қарзни, 1 200 минг сўм давлат божи ва 7 200 сўм почта харажатларини тўлаган ҳолда етказиб берилган товарга ўз вақтида ҳақ тўламаганлик учун 20 млн сўм пеняни ундириш тўғрисида даъво билан мурожаат қилди. Ишни кўриб чиқишга алоҳида талабларни қўймаган учинчи шахс сифатида ХФ жалб этилди.


Покистон уламолари тиббий ходимлар ўлдирилишини қораламоқда\nПокистонда Ислом дунёсининг қатор обрўли олимлари полиомелит билан курашаётган тиббий ходимларнинг ўлдирилишига қарши жума куни мамлакат бўйлаб норозилик аксияларини ўтказишга чақиришди.\nМамлакат Уламолар кенгаши раҳбари Тоҳир Ашрафий кенгашга аъзо бўлган қарийб 24 минг масжидда ўтадиган жума кунги ҳутбада тиббий ходимларга уюштирилган ҳужум қораланишини билдирди.\nПайшанба куни Покистонда полиомелитга қарши эмлаш кампанияси вакилларига қилинган ҳужумда яраланган кўнгилли йигит касалхонада жон берди.\nШу билан кампания иштирокчиларига қилинган ҳужумларда душанба кунидан бери ҳалок бўлганлар сони тўққиз кишига етди.\nҲужумлар боис БМТ қошидаги ташкилотлар Покистоннинг қатор ҳудудларида полиога қарши кампания тўхтатилишини эълон қилди.\nҲужумлар учун масъулиятни ўз зиммасига олган Жундуллоҳ террорчи гуруҳи полиомелитга қарши эмлаш Исломда таъқиқланганини иддао қилмоқда.\nПокистон полиомелит касаллиги эндемик ҳисобланган дунёнинг уч мамлакатидан биридир.


Ҳамма билиб қўйсин, эру хотин ҳам, ёшу қарилар ҳам, ота-оналар ҳам! | Azon.uz - Ахборот-таҳлилий портал\n20:00 08.09.2018 7192\nБоласини оилани бузишга буюришга ота онанинг ҳаққи йўқ шариатда.\nҲалиги гап бу, Аллоҳ таолони аршини ларзага келтирадиган нарсага мажбурлашга ота онани ҳаққи йўқ.\nКелин куёв бир бирини яхши кўриб, бирга яшаймиз деяптими, шароит яратиб бериш керак.\nЭркакни тарафи ҳам ўғлига хотинингни талоқ қил дейишга ҳаққи йўқ, Аёлни тарафи қизига шундан ажрайсан, бўлмаса болам эмассан дейишга ҳаққи йўқ.\nБу шариатдаги собит гап бу, бугунги шароитдан келиб чиқиб айтилаётган гап эмас.\nЎша қадимги имомлардан, Имом Аҳмаддан, Имоми Абу Ҳанифадан, улардан олдингилардан, собит бўлиб келаётган шариатни ҳукми шу.\n“Бола учун хотинини, талоқ қилиш, ота онага яхшилик қилиш доирасига кирмайди”– деган, ҳаммалари.\nОта онани боласига оилангни буз дейишга ҳаққи йўқ деган гап.\nАна ота она, хотинингни талоқ қил, оилангни буз десаю, боласи йўқ деса беодоб бўлмайди, оқ қиламан деса, оқ қилиши ўтмайди.\nМана шу нарсани ҳамма яхши билиши керак.\nИмом Аҳмад ибн Ҳанбал раҳматуллоҳи алайҳни олдига бир одам келган шунақа деб, “Менга шунақа, ота онам тарафдан тазйиқ бўляпти, хотинимни қўйиш тўғрисида”, демак хотинини қўйвориш ота онасига яхшилик қилиш доирасига кирмайди. Битта маҳмадона, ҳа Ҳазрати Умар розияллоҳу анҳу, ўғлига айтганку Абдуллоҳга, хотинингни талоқ қил деган. Шунақа ҳодиса бўлган, шунда Имом Аҳмад ибн Ҳанбал айтганки, “Сени отанг ҳам Ҳазрати Умардек бўлганда айтади” деган эканлар .\nҲазрати Умар мужтаҳид инсон, Ислом умматини фахри бўлган инсон, ўша келинда шунақа ҳолат бор эди, шунга айтган ўғлига, шариат юзасидан, ўзини иззат нафсидан эмас, ўзини ҳавои нафсига буриб айтмаган у. У одам шариатни ҳукмини амалга ошириш учун, ўғли билмаган нарсани билганидан шу гапни айтган.\nҲозиргилар шуни айтяптими? Шариатини устун қўйяптими? Йўқ, шариат эсларида йўқ буларни, ўзиларини ҳавои нафслари бор, келин бечора ё куёв бечора нимадир қилган, буларни ҳавои нафсига ёқмайдиган, шунинг учун ўчини олмоқчи улар .\nБунақа нарсалар, мутлақо мумкин эмас.\nШунинг учун, халқимиз, ёшларимиз, қариларимиз, ҳаммамиз яхши билишимиз керак, ана ўша талоқ масаласида демак жуда эҳтиёт бўлиши керак!\nИссиқ жон аччиғи чиқар, урушар, урушсин, сўкишсин, тепишсин, нима қилса қилсин, талоқни айтмасин. Ҳалиги гап, эрталаб айтиб қўйиб, тушга бориб йиғлаб юрипти, қандай қилиб ярашаман деб. Шунингдек эркаклар гапини хотинига ўтказа олмаса, палон қилмасанг талоқсан, дейишмасин, бошқа ишларни қилсин майли, лекин орага талоқни қўшишмасин. Ота оналар ҳаммаси ақлини пешласин, ўзлари бош бўлиб, болаларини уйлантириб қўйган, энди бугунга келиб ажрашасан, дейишмасин... Ўзларини ҳавои нафсини ўртага қўйиб, бирга яшашни истаб турган болаларини, бир биридан жудо қилиб, оиласини бузишга бош бўлишмасин булар...\n16:18 16.04.2019 10748\n13:30 17.04.2019 3017\n19:00 15.04.2019 14743


Россияда қалбаки ҳужжат сотаëтган муҳожирлар ушланди\nҲақиқий ҳужжатларни олиш билан боғлиқ машмашалар¸ боз устига бу ҳужжатларнинг муҳожирни милиция таъқибидан қутқара олмаслиги¸ уларни қалбаки ҳужжатлар бозорининг харидорига айлантирмоқда.\nРасмийларга кўра¸ Санкт-Петербург шаҳрида қалбаки ҳужжатларни сотиш билан шуғулланаётган жиноий гуруҳ қўлга олинган. Айтилишича¸ бу гуруҳ ўзбекистонлик ва тожикистонликлардан иборат бўлиб, асосан меҳнат муҳожирларига “хизмат” кўрсатиб келган.\nСанкт-Петербург шаҳар транспорт милицияси ходимлари “Финляндский” бекатида бир гуруҳ шахснинг қалбаки хужжат сотаётгани тўғрисида оператив маълумот олган. Бу хабар олиниши ҳамоно бошланган амалиëт тафсилотларини “Финляндский - Санкт-Петербург” бекатининг УБЭП бошлиғи Андрей Климкин гапириб беради:\n- 4 кишидан иборат гуруҳ қўлга олинган. Қалбаки хужжатларни тайёрловчидан сотувчигача бўлган жиноий гуруҳ аъзолари қўлга олинди. Биз уларни бир ой давомида кузатдик, бир неча бор улар хизматини сотиб ҳам олдик. Уларнинг ётоғида қалбаки хужжатларни ишлаб чиқариш учун зарур бўлган барча асбоб-ускуна, муҳрлар, бланкалар, штамплар, компьютер жиҳозлари аниқланди ва мусодара қилинди. Уларда ҳатто Оқсарой чегара-назорат постининг муҳрлари ҳам топилди. Кейин аниқландики, бу гуруҳнинг ҳаммаси бир оила аъзолари экан. Жиноий гуруҳ асосан разрешение, регистрация, кириш-чиқиш ҳужжатларини қалбакилаштирганда айбланмоқда. Масалан, қалбаки кириш-чиқиш ҳужжати 2000 рублга тўғирланган. Айнан шу қалбаки хужжатлар билан айрим меҳмонлар 5-6 йиллаб яшаб келмоқда, дейди “Финляндский - Санкт-Петербург” бекатининг Истеъмолчилик бозоридаги жиноятчиликка қарши кураш бўлими бошлиғи подполковник Андрей Климкин.\nГуруҳ аъзоларининг ҳозирда шаҳарни тарк этмаслик шарти билан қўйиб юборилганини билдирган жаноб Климкин¸ сўнгги пайтларда милиция, прокуратура ва миграция идораларининг қалбаки ҳужжат тайёрловчиларга қарши кураш эълон қилганини билдирди:\n- Бу оператив тадбиргача бизда режали амалиётлар олиб борилмас эди. Айнан шу қўлга олишдан кейин биз муайян даражада бу иллатга қарши курашиш механизмини ишлаб чиқдик. Ахир қалбаки хужжат сотиб олаётган меҳнат муҳожирлари жиноятга қўл ураётганлиги тўғрисида жуда яхши тасаввурга эга: бу жиноят учун 2 йилгача қамоқ жазосини олиш мумкин. Лекин талаб бор жойда¸ албатта таклиф ҳам бўлади, дея хулоса қилди Истеъмолчилик бозоридаги жиноятчиликка қарши кураш бўлими бошлиғи подполковник Андрей Климкин.\nҚалбаки ҳужжатдан фойдаланиш учун жиноий жавобгарлик белгиланганини била туриб¸ нима учун меҳнат муҳожирлари кўп ҳам арзон турмайдиган бундай хизматдан фойдаланадилар¸ деган саволга жавоб бериш мақсадида, Санкт-Петербургдаги қурилишлардан бирида меҳнат қилаётган Ўролбекни суҳбатга тортдик:\nОзодлик: Сиз бирор марта қалбаки хужжатдан фойдаланганмисиз?\n-Ҳа¸ фойдаланганман. Биз келганимиздан кейин уч ойлик регистрация қилишимиз керак. Ўша тугагандан кейин қалбаки регистрация тўғирлаб берадиганларнинг ўзи тўғирлаб беради.\nОзодлик: Қайси ҳужжатларни қалбаки қилиб тайëрлаш мумкин?\n- Ишга рухсатномани¸ иммиграционнийни¸ печат уриб беради. Паспортни берганингиздан кейин ўзи сизга тўғирлаб беради.\nОзодлик: Қанча туради бу?\n- "Разрешение на работу"нинг ўзи¸ чистийси¸ 14 минг туради.\nОзодлик: Нима дегани бу “чистий”?\n- Тозаси. Ҳамма печатлари бор¸ қалбаки эмас. Қалбакисининг 3000-6000-7000 рублликлари бор.\nОзодлик: Ҳақиқийсини сотиб оладиганлар ҳам бор-а?\n-Ҳа. Бир магазинга ишга кираман¸ деса текширади документи тўғрими ëки нотўғрими деб. Ана шунақа жойга кирмоқчи бўлганлар ҳақиқийсини олади. Олти-етти ой турадиганлар қалбаки қилиб кетаверади.\nОзодлик: Сиз ҳақиқий ҳужжатни қандай қилиб олгансиз?\n- Мен Россияга келганимдан кейин ўзим почтага бориб ҳаммасини тўғирлатдим. Уч ойгача юра оламан. Уч ойдан кейин тугайди.\nОзодлик: Кейин нима қиласиз?\n- Кейин тўғриласак тўғрилатамиз, бўлмаса йўқ.\nОзодлик: Қўлга тушишдан қўрқмайсизми?\n- Қўлга тушсак¸ милициялар ҳам 100-200 сўм чой пулини олади.\nОзодлик: Қалбаки ҳужжат билан ҳеч қўлга тушганмисиз?\n- Ҳа. Икки-уч соат қамаб қўйган. Кейин қўйиб юборади. Пул бўлса олади¸ бўлмаса текшириб киссаларни қўйиб юборади.\nОзодлик: Шунинг учун ҳам кўп болалар чўнтагида катта пул олиб юрмас эканда.\n- Ҳа. Чўнтакда қанча бўлса¸ олиб қўяди.\nОзодлик: Сиз қалбаки ҳужжат билан чегарадан ўтаëтганингизда¸ бу барибир аниқланадию.\n- Чегарада штраф қилади. Самолëт билан қайтаëтган бўлсангиз¸ штрафини тўлайсиз. Агар аннулироват қиламан деса¸ паспортга печат уриб аннулироват қилиб ташлайди. Кейин янги паспорт олишингизга тўғри келади.\nОзодлик: Сиз биладиганларнинг нечтаси қалбаки ҳужжат билан¸ нечтаси ҳақиқий ҳужжат билан юради?\n- 99 фоизи қалбаки бўлиши мумкин. Бир фоизи тўғирлаб юради¸ дейди Ўролбек.\nСанкт-Петербургда меҳнат қилаётган Ўролбекнинг гувоҳлик беришича, қалбаки хужжатларни сотиш билан¸ асосан маҳаллий аҳоли вакиллари шуғулланади, қўлга эса асосан уларга сотувчилик-даллоллик қилаётган ўзбекистонлик-тожикистонликлар олинади:\nОзодлик: Қалбаки ҳужжатларни тайёрлаш билан ким шуғулланади?\n-Ўрисларнинг ўзи! Сиз айтган болалар йиғиштириб олиб бораётган пайтда қўлга тушган бўлиши мумкин. Аслида уларнинг ҳам бошлиғи бор. Улар кассаларга, почталарга келиб туради, мулоқот қилиб топадида,”яна болалар бўлса хабар қил¸ сенга арзон қиламан”, деб ваъда қилади, дейди ҳозирча ҳақиқий ҳужжатга эга Ўролбек.\nРоссиядаги меҳнат муҳожирининг бошидаги барча бало ҳатто ҳақиқий хужжатнинг ҳам уни маҳаллий милиция ходимларининг талон-тарожидан сақламаслигида, деб ҳисоблайди Ўролбек:\n- Мана 3 ойга регистрация қиламиз, мелиса ушлайдида "Қани разрешение на работу?" деб, гаранг қиладида. Регистрация билан ҳам юриб бўлмай қолди! Пулларни киссадан олиб қўяди ишдан келаётганимизда, кўпчилик бўлиб зўрлик қиладида¸ узоққа олиб бориб ташлаб келади машинада. Наҳот бирор бир ҳақиқий қилиб юрадиган ҳужжат бўлмаса?! дея саволга савол билан жавоб қайтаради Санкт-Петербургда меҳнат қилаётган ўзбекистонлик Ўролбек.


Мевали дарахтларни жойлаштириш усуллари - Agronet.uz\nМева дарахтларини боғда жойлаштиришда уларнинг ўсиши ва ҳосил беришга зарар етказмаган ҳолда ўсимликларнинг озиқланиш майдонидан имкон борича тўларок фойдаланиш кўзда тутилади. Бунда боғ ерига ишлов бериш ва дарахтларни парвариш қилиш ишларини механизациялашни ҳам ҳисобга олиш лозим.\nТекисликларда мева дарахтлари квадрат, тўғри бурчакли тўртбурчак ва шахмат усулида жойлаштирилади:\n1. Квадрат усулида жойлаштириш. Бунда қатор ораси ва қаторлардаги туплар ораси тенг бўлади. Бунда бир-бирига яқин турган шохлаш имкониятига эга бўлади ва уларда машиналарнинг бурилиши осон бўлади ва боғ қатор ораларини ишлашда механизмлардан фойдаланиш имконияти туғилади.\n2. Тўғри бурчакли тўртбурчак усулида жойлаштириш. Бу усулда қаторлар ораси қаторлардаги дарахтлар орасига нисбатан бирмунча (2-3 м) кенгроқ қолдирилади. Оқибатда 1 гектар ерга квадрат усулидагига қараганда кўпроқ дарахт ўтқазилади. Қаторларда дарахтларнинг шох-шаббаси бир-бирига тезроқ туташиб кетади, юқорига томон чўзилиб кетмайди ва бир-бирини сиқиб қўймайди. Шох-шабба кенгайтирилган қатор оралари томон ўсади. Бу усул мева дарахтларни қалин ва сийрак ўтқазишдаги афзалликларни ўз ичига олади. Қатор ораларининг кенглиги ерга ишлов бериш ва дарахтларни парваришлаш ишларини механизация ёрдамида бажариш имконини беради. Бундан ташқари бу усулда экилган боғлардан бошқа усуллардагига қараганда бирмунча юқори ҳосил олинади.\n3. Дарахтларни шахмат (учбурчак) усулида жойлаштириш. Бу усулда дарахтлар учбурчак ёки олтибурчак тепаларига ўтқазилади. Бунда бир гектар ерга квадрат ёки тўғри бурчак усулда жойлаштирилгандагига қараганда кўпроқ дарахт ўтказиш мумкин, лекин боғ ишларини механизациялаштириш қийинлашади. Саноат асосида барпо қилинган боғларда бу усул истиқболсиздир.\nТоғли ерларнинг унчалик қия (10-12° гача) бўлмаган майдонларида, айниқса адирларда мева дарахтлари контурли ёки рельефли усулда жойлаштирилади. Дарахтларнинг ҳар бир қатори қиялик горизонтига тўғри чизиқ бўйлаб эмас, балки горизонталда ҳамма вақт ҳам бир хил кенгликда қолдириб бўлмайди. Қияликнинг қанчалик тик бўлишига қараб қаторлар баъзан бир-биридан узоқлашади ёки яқинлашади. Бундай шароитда суғориш имконияти бўлса, горизонтал томондан 0,002-0,005° нишаб қилиб суғориш эгатлари олинади. Бу эса ён бағиридан оқиб тушадиган ёмғир сувини, шунингдек суғоришда берилган сувни ҳам ушлаб қолади ва тупроқни ювилишдан ва эрозиядан сақлайди. Нишаби 10-12° дан катта тоғли ерларда мева дарахтлари террасаларга экилади.\nМева дарахтларини ўтқазиш қалинлиги\nМева дарахтлари шундай қалинликда ўтқазилиши керакки, бунда уларнинг максимал даражада юқори ҳосил бериши, меваларнинг сифати яхши бўлиши, шунингдек шамолга, гармселга ва совуқларга чидамли бўлиши, тупроқни ишлаш ва дарахтларни парвариш қилиш ишларини механизациялаштириш имконини бериши лозим.\nМанба: И.Т.Нормуратов, И.Ч.Намозов «Мевачиликда интенсив технологиялар»


hidoyat.uz – “Мовароуннаҳр” нашриётининг сайти - ЯХШИЛИККА КАЛИТ, ЁМОНЛИККА ٍҚУЛФ БЎЛ!\nЯХШИЛИККА КАЛИТ, ЁМОНЛИККА ٍҚУЛФ БЎЛ!\nРасули акрам (соллаллоҳу алайҳи ва саллам) марҳамат қиладилар: “Одамлар орасида шундайлари борки, улар яхшиликка калит, ёмонликка қулфдир. Яна шундай одамлар борки, ёмонликка калит, яхшиликка қулфдир. Аллоҳ таоло яхшиликка калит қилиб қўйган кимсалар нақадар бахтли! Ёмонликка калит бўлганлар нақадар бахтсиз!” (Ибн Можа ривояти).\nЯъни, одамлар орасида шундайлари борки, улар яхшилик эшикларини очишади, ёмонлик эшикларини ёпишади. Эзгулик қилишдан роҳат олишади. Аллоҳ розилигини топиш учун хайрли амаллар қилишга шошилишади, бошқаларни ҳам шунга чақиришади. Бу йўлда ҳеч қандай тўсиқдан чўчишмайди. Зеро, Ҳақ ризоси учун қилинган эзгулик ҳам руҳга, ҳам жисмга лаззат, ҳаловат беради. Улар Ҳақ таоло буйруғига бўйсуниб, эзгу амалларда мусобақа қилишади. Бу, Аллоҳ розилигига эришиш йўлидаги мусобақадир. Ким эзгулик йўлида калит бўлиб, ёмонликка қулф бўлса, икки дунё саодатини қўлга киритади.\nБаъзи одамлар эса яхшиликка юрмайди, ишлари ёмонлик эшикларини очиш бўлади. Улар дин ва дунёга, инсоният ва атроф-муҳитга зарар келтирадиган ишлар билан машғул бўлишади. Улар зарарли иллатларни тарқатишда жонбозлик қилишади. Манфур ишлардан ҳузур топади. Бу тоифа ўзи ёмон амаллар қилгани етмаганидай, атрофидагиларни ҳам ёмонликка ундайди.\nЁмонликнинг калити, яхшиликнинг қулфи бўлганлар яхшиликдан насибаси йўқ, ҳар икки дунёда хору расво бўладиган кимсалардир.\nБу ҳадисдан оладиган фойдаларимиз булардир:\n2. Мўмин яхшиликни нафақат истайди, балки унга сабабчи бўлади, йўл очади. Чунки яхшиликка сабабчи бўлган одам ўша яхшиликни қилгандек савоб олади (Имом Термизий).\n3. Мўминнинг олий мақсади – Раббининг розилигига эришиш. Бу мақсадга фақат хайрли амаллар билан эришилади.\n4. Мўмин қилган яхши ишларидан кибрланиб кетмайди. Аксинча, уни яхшилик қилишга қодир этган Аллоҳга ҳамду сано айтади. Парвардигордан доимо хайрли амалларга қодир қилишини сўрайди.\n908 марта ўқилган.


Кутганига яраша ҳеч кимдан садо чиқмади, Суперкубокни олдин "Насаф" билан ютган, энди эса... - Шароф Муҳитдинов клубини ўзгартиргани хусусида очиқ гапирди\n20 февраль, 2021, 13:19\nТеглар:ФК Насаф | Пахтакор\nУ кетишга мажбур бўлган.\n“Насаф” клуби тарбияланувчиси Шароф Муҳитдинов яқинда “Пахтакор”га кўчиб ўтди. Бу билан у фаолиятида олдинга қадам ташлади, деб ҳисобласак бўлаверади. Чунки футболчи чемпион жамоа сафига қўшилди.\nЛекин Шарофнинг у ерга кўчиб ўтиши осон бўлгани йўқ. Қолаверса, “Насаф” мухлислари ҳам Шарофнинг кетишини истамагандилар. Sports.uz мухбири бу борада футболчидан бир қатор масалаларда муносабатини билишга ҳаракат қилди.\n“Пахтакор”дан илк таклиф қачон ва ким томонидан бўлган? Ниҳоят, футболчининг чемпион жамоа сафига ўтиши февраль ойида амалга ошди. Муҳитдинов “Пахтакор”га ўтиши ҳақида шундай деди:\n- “Пахтакор”нинг собиқ бош мураббийи Шота Арвеладзе менга анчадан бери қизиқиб келарди. 2019 йилда ҳам “шерлар” таркибига ўтишим мумкин эди. Лекин ўшанда трансфер нархимни “Насаф” билан келиша олишмаганди. Олдимда четдан ҳам вариантлар бор эди. Шунингдек, мен икки ой давомида “Насаф”да шуғулланиб, уларнинг таклифини кутдим. Лекин ҳеч ким ҳеч нима дегани йўқ. Бирортаси бу масалада аниқ гап айтишмади. Бу орада, менга АГМК ва “Пахтакор”дан жиддий таклифлар бўлди. Мен “Пахтакор”ни танладим. Рўзиқул ака Бердиев ҳам айтганидек, чиндан ҳам биз икки ой давомида янги шартномани гаплашиш бўйича кутдик. Лекин ҳеч кимдан садо чиқмади. Бу пайт давомида “Насаф”да спорт формамни ушлаб турдим. Кутганимга яраша, у ерда ҳеч қандай ўзгариш бўлмади. “Пахтакор” эса, менга таклиф билан чиққанидан кейин, у ерга кетишга мажбур бўлдим.\nШароф Муҳитдинов легионерга айланиши ҳам мумкин эди. Чунки бу масалада унинг олдида таклифлар йўқ эмасди. Ҳаттоки яқинда унинг қайсидир клубга бориб келгани ҳам маълум бўлганди. Бу хусусида футболчи қуйидагиларни айтди:\n- Бу сир бўлиб қолсин. Тўғри, бориб келдим. Пандемия сабабли, Осиёда легионер лимити билан боғлиқ вазият туфайли улар бошқа ўйинчи олишди.\nНима бўлганда ҳам, Муҳитдиновнинг “Пахтакор”даги ҳаёти бошланди. Шу сабабли, футболчи бор эътиборини янги жамоасига қаратмоқда. Шу ўринда, ярим ҳимоячи янги клубида қандай кутиб олишгани ва шартнома масаласида ҳам тўхталиб ўтди.\n- “Пахтакор” билан бир йиллик шартнома имзоладим. Клубда мени ниҳоятда илиқ кутиб олишди. Бу ердаги барча футболчиларни яхши танийман. Аксарияти билан ўйнаганман, ўзимнинг ака-укаларим. Шунинг учун машғулотларда ҳам ўзаро тил топишишимиз жуда осон кечяпти.\nШароф юқорида айтганидек, уни “Пахтакор”га дастлаб, Шота Арвеладзе чақирган. Аммо энди бу мураббий кетган. Хўш, Муҳитдиновни клубни бошқараётган Питер Хюистра чақирдими ёки бошқаларми?\n- Ким чақирган? Менимча, мураббий ўзига керак бўлган футболчиларни ўзи чақирса керак. “Пахтакор”га келгач, албатта бош мураббий билан гаплашдик. Қайси позиция сенга кўпроқ ёқади, деб сўради. Ўртада тўп суришим қулайроқ эканини айтдим. Қолаверса, машғулотлар ҳам жуда қизиқарли ўтяпти.\nШарофнинг янги жамоасидаги дебюти ўзининг собиқ ва қадрдон клуби – “Насаф”га қарши ўтиши мумкин. Чунки 6 март куни Самарқандда Суперкубок учун “Пахтакор” билан “Насаф” беллашади. Бу эса Муҳитдинов учун алоҳида аҳамият касб этади.\n- Бу ўйин анча қизиқарли бўлади, деб ўйлайман. Чунки Суперкубокни олдин “Насаф” билан ютганмиз. Энди “Пахтакор” сафида ана шу ўйинда тўп суришим мумкин. Агар дебютимни ўтказа олсам, бу чиндан ҳам қизиқ бўлади. Айтишади-ку, майдонда ҳатто акангга қарши ўйнасанг ҳам у рақиб бўлади. Нима бўлиши вақт кўрсатади. Аммо “Насаф” билан яхши ўйин бўлади, - деди Муҳитдинов.